Iruñeko Alde Zaharreko IX. Erremonte txapelketa ortzirale honetan abiatuko da Labriten

Lehen partidan Zeberio II.a eta Ion, Uterga eta Agirrezabalaren kontra ariko dira eta Matxin III.a eta Saldias eta Jabalera eta Barricart dira txapelketako bertze bikoteak

Euskal Jai erremonte fundazioak bederatzigarren urtez antolatutako Iruñeko Alde Zaharreko erremonte txapelketan lau bikotek parte hartuko dute: Zeberio II.a eta Ion, Matxin III.a eta Aimar Saldias oiztarra, Xanti Uterga doneztebarra eta Agirrezabala eta Aimar Jabalera doneztebarra eta Barricart. Otsailaren 17an hasiko den ligaxkan denek denen kontra jokatuko dute Iruñeko Labrit pilotalekuan eta final handia martxoaren 31n jokatuko dute leku berean bi bikote onenek.

Txapelketako partiden aitzinetik, debuta egiten duten sei erremontistek jokatuko dute jaialdiko lehen partida.

Txapelketako lehen partida otsailaren 17an, ortziralean 19:00etan hasiko den jaialdian kokatuko dute Zeberio II.ak eta Ionek, Xanti Uterga eta Agirrezabalaren kontra.


Aspaldiko gozoena du hau Cavendishek

Mark Cavendishek irabazi du Tourreko laugarren etapa, Fougeresen. Toki berean nagusitu zen azkenekoz proban, duela bost urte. 31 garaipen ditu, Eddy Merckxek baino hiru gutxiago baino ez


FesTVal 2023ko EITB saria jasoko du Tokikomek

Aurten, Tokikomek, euskarazko tokiko hedabideen sareak jasoko du EITB saria, komunikabide taldeak bere 10 urteko ibilbidean egin duen ekarpena aitortuz. Tokikomek adierazi dutenez, saria mundu mailan tokikoak hartzen ari diren lekua aitortzen laguntzen du eta "oso pozgarria" da aitortza hori sektoretik jasotzea. Gaur egun, Tokikom 250 profesionalek eta 76 toki komunikabidek osatzen dute eta horien artean dago Pil-pilean herri komunikabidea.

Tokikom elkarteak jasoko du aurten EITB Saria FesTVal Gasteizko telebista jaialdian. Euskarazko toki komunikabideen sarearen 10 urteko ibilbidea nabarmenduko du EITBk, eta euskal esparru komunikatiboaren alde egindako lana aitortu.

Tokiko informazioa eta elkarlana

FesTValek zabaldutako oharrean dioenez, "Hamarkada batean, TOKIKOMek agerian utzi du zein garrantzitsuak diren tokiko komunikabideak gizartean, bertako informazioa gal ez dadin. Gainera, elkarlan eredu berriak ezarri ditu, tartean EITBrekin, sektorearen hedapena sustatzeko eta etorkizuneko erronkei aurre egiteko".

Elkarlan horien artean daude: Primeran ikus-entzunezko plataformarako egindako lana, datu kazetaritzan lehen pausoak eman dituen Saretzen proiektua, irratietara tokiko istorioak eramateko irrati-kolaborazioa, partekatu dituzten jakintza eta erremintak, saio bereziak elkarlanean produzitu eta pantailaratzea, etab.

Aitortza zero kilometroko komunikazioari

Alaitz Artolazabal zuzendariak pozez hartu du saria: "Euskara hutsezko hedabideak aitortzea ez da egunero gertatzen. Komunitate sendoa osatzen dugu, baina are handiagoa bihurtuko bada elkarlan efektiboak beharko ditugu ezinbestean. Positiboa da txikitik egiten dugun ahalegin hau EITB moduko enpresa handi batek ikusi izana eta indarrak ematen dizkigu beste hainbeste urtetan jarraitzeko".

Tokikomek zero kilometroko komunikazioa lantzen du: "Gertuko komunitatearekin bat eginda, informazioa bertatik bertara lantzeko, inguruko norbanako eta entitateekiko konpromisotik, modu zintzo eta profesionalean. Informazioa bertatik betara lantzen du bitartekaririk gabe, iturriak kontrastatuz eta zurrumurruei bidea itxiz".

Tokikomez gain, ETBko kirol zerbitzuek ere jasoko dute aitortza. Hain zuzen, XV. edizioko sari berezia jasoko dute informazioa eskaintzeko, euskal kirolari zabalkundea egiteko eta kirolean emakumezkoen erakusleiho izateko ere egin duten lanagatik.

Sari banaketa ekitaldia

Saria irailaren 9an egingo den FesTVal 15. edizioaren galan jasoko du Gasteizko Principal antzokian, 20:00etan egingo den ekitaldian. FesTValak aurrerago jakinaraziko du alfonbra laranjaren gainean desfilatuko duten gainontzeko sarituak zein izango diren.


Chimy Avilak lesioa du ezker hankako soleoan

Ruben Peñak taldearekin osatu du lan saioa.

Gizonezkoen Osasunak ez du liga partidurik asteburuan baina entrenatzen jarraitzen du Jagoba Arrasateren taldeak. Darko Brasanac eta Unai Garciak ez dute taldekideekin entrenatu. Chimy Avilak ere ez du Taxoareko sorpoila zapaltzerik izan, egin dizkioten proba medikoek baieztatu baitute lesioa duela ezker hankako soleoan. Aurrelariak mina hartu zuen Vila-realen aurkako partidan.

Ohiko entrenamendu lan saioa osatu duena, aspaldiko partez, zehazki, urtarrilaren 5ean min hartu zuenetik, Ruben Peña izan da. Eskuineko hegalekoa laster izanen da lehiatzeko moduan baina gaurko entrenamendu osoa taldekideekin egin du. Berri ona zalantzarik gabe.

Gizonezkoen Osasunak bihar entrenatuko du eta gero hiru eguneko atsedena izanen du. Igandean bueltatuko dira lanera, martxoaren 31ko Mallorcaren aurkako partidua prestatzeko.

Emakumeak Albacetera begira

Emakumeen taldeak aldiz ez du atsedenik. Zazpi partidu erabakigarri dituzte eta huts egiteko alde gutxi izanen dute igoera zuzena lehiatu, zein play offera abantailarekin iristeko.

Coruñako Deportivorekin 41 puntura berdinduta daude gorritxoak, baina galiziarrek lortuko lukete liga horrela amaitzekotan igoera, gol-aldea haien alde izateagatik, bi partiduak irabazi dizkiete Kakun Mainzen neskei.

Berez ez dute egutegi zaila gorritxoek baina liga oso estu dago eta aurten agerian geratu da, puntuez gain, zelaian parekotasuna iza ndela nagusi.

Granadak du orain playofferako azken txartela ezartzen duen postua 38 punturekin, hogeita hamazazpi dituzte igoera lehiatzetik at dauden Dux Logroño eta AEM. Hauek bi dira egutegi zailena dutena, goiko parteko taldeekin lehiatuko baitituzte partidu gehienak.

Osasunak aldiz jaitsiera jokoan duten taldeekin jokatuko ditu hurrengo jardunaldiak. Asteburuan jaitsiera bost puntura duen Albacete bisitatuko dute eta heldu den astean taulako azkena den Juan Grandek bisitatuko du Taxoare.


Emozioak pil-pilean harmailan

Giro ederra bizitu da Bizkaia frontoian. Ia 1.770 zale elkartu dira, eta Altunaren aldekoak asko izan dira, horietatik hainbat Amezketatik bertatik joandakoak. Bi pilotarientzako izan dira animoak, baina amezketarraren aldekoak pixka bat ugariagoak zirela nabaritu da.


Larriki gaixo dauden hamazazpi presoen askatasuna aldarrikatu zuten

Haien artean dago Jon Gurutz Maiza Artola, Frantzian preso dagoena. Presoak sendatzeko haien askatasuna aldarrikatu zuen Sarek, baita espetxeetako salbuespen-politika desagertzea exijitu ere.

Osasunaren Nazioarteko Egunean, hilaren 7an, Sare Herritarrak espetxean larriki gaixo diren pertsonak gogora ekarri zituen plazan kontzentrazioa eginez. Pandemiaren testuinguruan larriki gaixo dauden presoen osasuna lehenetsi behar dela adierazi zuten Sareko kideek. Larriki gaixo dauden 17 euskal presoen artean dago Jon Gurutz Maiza Artola etxarriarra, Lannemezango kartzelan preso dagoena.

Preso horien osasun egoerari bi faktorek eragiten dietela nabarmendu zuten. Batetik, euskal presoei ezartzen zaien salbuespenezko espetxe-politika, “gaixo diren presoen kasuan gaixotasunari aurre egiteko aukerak murrizten ditu, gertukoen babesa, bizi-baldintza duinak edota konfiantzazko medikuen jarraipena ez izateak eragin zuzena baitu”. Eta, bestetik, “espetxeek ez dute behar bezalako osasun-zerbitzua emateko aukerarik eskaintzen, eta are gutxiago COVID-19ak eragindako egoerak eskatzen dituen neurriak errespetatzeko aukera”. Sareko kideek azpimarratu zutenez, “ezin dugu onartu segurtasun-politiken aitzakiaren pean presoen oinarrizko eskubideak zapaltzen dituen politikarik. Preso guztiek konfiantzazko mediku edo psikologo baten laguntza jasotzeko eskubidea dute”.


Etxeko argindar kontsumoa eta murrizteko neurriak ezagutzeko tailerra egingo da Zestoan hilaren 29an

Udalak antolatu du, Gipuzkoako Foru Aldundiaren Gipuzkoa Argitu egitasmoaren barruan. Parte hartu nahi dutenek aurrez eman behar dute izena, hilaren 24rako.

Gipuzkoako Foru Aldundiaren Gipuzkoa Argitu egitasmoa jarri du martxan, "eraginkortasun energetikoan aurrera egiteko, eta energia kontsumoa murrizteko" helburuarekin. 30 tailer antolatu dituzte lurraldeko hainbat herritan, udalekin elkarlanean, eta azaroaren 29an iritsiko da Zestoaren txanda. Udalak antolatutako tailerra Gaztelekuan egingo da, 18:30ean. Etxeetako argindar kontsumoa eta hori murrizteko neurriak ezagutaraztea da tailerraren helburua. "Internet bidez jada eskuragarri dagoen informazioa erabiltzen irakatsiko da, argindar kontsumoa murrizteko eta kontratazioa gure beharretara egokitzeko, Iberdrola Distribucion Electrica-ren telekudeaketarako tresna erabilita", azaldu dute tailerraren sustatzaileek. Telekudeaketa sisteman alta nola eman, erraminta horrekin norberaren kontsumoak aztertu eta horien araberako tarifa egokiena nola aukeratu, eta etxean kontratatuta duten potentzia benetan behar dutena al den nola egiaztatu erakutsiko zaie tailerrean parte hartzen dutenei. Tailleran parte hartzeko aurrez eman behar da izena, ingurugiro@zestoa.eus helbidera idatzita edo 943-147010 telefonora deituta. Hilaren 24a da izena emateko azken eguna.


“Halako besterik ez da egongo, hori seguru”

Felisa Granado Mateok (Moraleja, Caceres, 1950), Gabonetako zuhaitz originalenetariko bat dauka etxeko sarreran. Berak dioen moduan, “ez da ez politena eta ezta zatarrena ere. Baina halako besterik ez da egongo, hori seguru”. Izan ere, arbolako apaingarri guzti-guztiak berak egindakoak dira, crochetarekin edo kakorratzekin.

Kontatu dituzu apaingarriak?

Ba ez. Baina nire auzokidea zoratzen dago zenbat dauden jakin nahian, beraz, desmuntatzen dudanean kontatuko ditut. Gainetik begiratuta, ehun inguru egon litezke.

Zenbat denbora pasa zenuen zuhaitza muntatzen?

Ba arratsalde osoa. Bazkalostean hasi eta gaueko hamarrak arte-edo.

Denetarik egin duzu…

Bai, Olentzero eta Mari Domingi, Aita eta Ama Noel, ardiak, aingeruak, bolak, txoriak, usoak, danborrak, oiloak, txapelak, otartxoak…

Zelan bururatu zaizu hau guztiau egitea?

Ba artile poltsak nituen eta gauez ez dut lorik egiten; sarri esnatu eta ezin izaten dut berriro ere lokartu. Gau batean, halakoak egiten hasi nintzen ohean eserita, telebista piztuta eta eskulanak egiten. Bakan batzuk egin ondoren, Interneten begiratu nuen eta ikusi nuen aingerutxoak, usoak… zelan egin azaltzen zutela. Eta horrela hasi nintzen. Hori bai, Olentzero eta Mari Domingi egitea, adibidez, asko kostatu zait; haiek egiteko argibiderik ez dator Interneten, hortaz, irudimena erabilita, handik eta hemendik ideiak eta apaingarriak hartuta egin ditut, detaile guztiekin, belarritakoak, txalekoa, txapela, Mari Domingiren zapia… denetik dute.

Noiztik diharduzu kakorratza egiten?

Betidanik. Amak erakutsi zidan. Puntillak ere egiten ditut, umeendako jertsetxoak… denetik egiten dut.

Saltzen dituzu?

Ez. Hau ezin da saldu. Ordu mordoa dira. Nik nire burua entretenituta izatearren egiten ditut halakoak.


"Igandeko Altsasuko finalak oso gogorrak izango dira"

Igandean Nafarroako Foru Komunitateko Paleta Goma Torneoko final handiak jokatuko dira 12:00etan Altsasun, eta hiru finalista sakandar daude: Irati Igoa, Olaia Eizagirre eta Naroa Otxoa

Igandean palista onenak lehiatuko dira II. Nafarroako Foru Komunitateko Paleta Goma Torneoko txapel preziatuen zain. Hiru final daude jokoan: Kadeteetan Aroa Arrosagaraik eta Amaia del Riok Uxue Urgoiti eta Maialen Bengoetxea izango dituzte aurkari; 22 urtez azpiko finalean Naroa Otxoa eta Olaia Eizagirre etxarriarrek Juncal Quevedoren eta Olaia Sarasibarren kontra jokatuko dute; eta elite mailako finalean Irati Igoa etxarriarrak eta finalerdian lesionatu zen Uxue Murillo ordezkatuko duen Paula Gorostiagak Amaia Espinal eta Laura Saez Arzamendi izango dituzte aurkari. Sarrera dohainik da, eta elite mailako partida zuzenean eskainiko du Navarra Televisionek.

Final estu, gogor eta borrokatuak espero dituzte Irati Igoak eta Olaia Eizagirrek.


Gazte Topagunea

Beldurrezko filma.


Hezkuntza legearen proiektua: ardatzak eta jomugak

Sare publikoa zein pribatua biltzen dituen sistema, euskara ardatz eta segregazioari aurre egitea helburu duena. Doakoa eta sexuen arteko bereizketarik onartuko ez duena. Inor atzean utzi gabe eraldatuko duena. Ezaugarri horiek dituen hezkuntza eredua marraztu eta ezarri nahi du Eusko Jaurlaritzak.

Euskal Autonomia Erkideko Hezkuntza lege proiektua goiburupean, zazpi ataletan banatutako 101 artikulutan (orotara, 77 orrialde) dago xehetuta hezkuntza sistema eraldatzera datorren araua. Bertan jasota dauden neurri asko dagoeneko indarrean daude, aurrez onartutako dekretuen bidez. "Izan, jakin eta elkarrekin bizi", hiru ardatzotan laburbiltzen ditu legeak bere helburu nagusiak. Ondorengoak dira ardatzak eta jomugak.

Bi sare, sistema bakarra

Sare publikoa eta itunpekoa sistema bakarrean biltzen ditu Hezkuntza Lege berriak. "Euskal Hezkuntza Zerbitzu Publikoaren prestazioa ikastetxe publikoen eta itunpeko ikastetxe pribatuen bidez gauzatuko da", testuaren arabera. Legean jasotako printzipioak bete beharko dituzte guztiek.

Hezkuntzaren Sailak plan estrategiko bat egingo du lau urtean behin: programa-kontratua. Hor plan espezifiko bat zehaztuko da euskal eskola publikoaren beharrei eta erronkei erantzuteko; misioa, ikuspegia, balioak eta jarduera-ildo nagusiak jasoko ditu.

Itunpekoen kasuan, ikastetxe guztien berdintasuna bermatuko da, eta, hala badagokio, kontratua izenpetu aurretik, deialdi publiko bat egingo da. Deialdi horretan, onuradun izango diren eta programa-kontratua sinatuko duten ikastetxeek bete beharko dituzten baldintzak, indarraldia eta kontuak emateko araubidea jasoko dira.

Euskara, ardatz

Euskara ardatz izango duen sistema eleanitza izango da, bi hizkuntza ofizialen eta, gutxienez, atzerriko hizkuntza baten bitartez bideratuz. Ikastetxe bakoitzak hizkuntza proiektu propioa egin beharko du, hizkuntzen tratamendu integratua egiteko. Ikasgeletan zein kanpoan euskararen erabilera sustatuko da.

Lehen Hezkuntza bukatzerako, ikasleek bi hizkuntza ofizialetan B1 maila izatea da helburua. Derrigorrezko Bigarren Hezkuntza amaitzerakoan, berriz, bi hizkuntza ofizialetan B2 maila, eta atzerriko hizkuntzan, B1 maila. Irakasleen kasuan, trebakuntza planak bultzatuko dituzte euskarazko C1 maila edo gehiago lortzeko, baita ingelesezko C1 maila ere.

Doakotasuna

EAEko hezkuntza sistema osoa doakoa izango da, itunpeko zentroak ere bai. Horrenbestez, ikastetxe horiek ezingo dute kuotarik kobratu derrigorrezko hezkuntza eskaintzeagatik. Berariazko administrazio unitate bat eratuko da, doakotasuna bermatzeko. Ikastetxeek euren kontuak gardentasunez argitaratu beharko dituzte, eta auditoretzak egingo zaizkie.

Segregazioa

Ikasleak arrazoi sozioekonomikoengatik edo bestelakoengatik bereiztea saihesteko neurriak hartuko dira. Eskola-segregazioaren aurkako ituna sortuko da, eta Hezkuntza Sailak elkarrizketa aktiboko prozesu bat abiatuko du hezkuntza komunitatearekin, itun hori lortzeko.

Euskal Hezkuntza Zerbitzu Publikoko ikastetxeetan ez da sexu-bereizketarik onartuko, eta ikastetxeek sexu- eta genero-askatasuna bermatuko dute, aplikagarria zaien araudian ezarritako baldintzetan.

Ikastetxeen hautaketa

Herritarrek eskubidea izango dute nahi duten ikastetxea hautatzeko, eta ikastetxe publikoetan eta itunpeko ikastetxeetan ikasleak onartzeko prozedura bakarra ezartzen du araudi berriak.

Horren ildotik, Udal Hezkuntza Kontseiluak sortuko dituzte. Besteak beste, herrietako beharrak identifikatzea eta eskaintza antolatzea eta banatzea izango dute helburu. Horrenbestez, gurasoek erakunde horietan bertan jaso ahalko dute informazioa, ikastetxeetara banan-banan joan beharrean.

Laikotasuna

Irakaskuntza laikotasunera bideratuko dute ikastetxeek, erlijioak errespetatuz, eta sinesmen aniztasunaren gaineko funtsezko ezagutza bultzatuz.

Euskal Eskola Publikoaren Kontseilua

Euskal Eskola Publikoaren Kontseilua sortu da, partaidetza organo gisa. Gomendioak, laguntza teknikoa zein akademikoa, aholkularitza… ematea izango du helburu. Erregelamendu bidez arautuko da.

Lan-baldintzei buruzko Aholku Batzordea

Eusko Jaurlaritzako Lan eta Enplegu Sailak, itunpeko patronal nagusiek eta sare publikoan gehiengoa duten sindikatuek batzorde bat eratuko dute, lan-baldintzei buruz hitz egiteko.


2020ko asfaltatze kanpaina bukaerara iritsi dela jakinarazi du udalak

2021eko asfaltatze kanpainari ekingo dio aurki udalak.

2020. urteko asfaltatze kanpaina bukaerara iritsi da, Irungo Udalak ezagutarazi duenez. Guztira, hiriko 30 bat kale asfaltatu dituzte. Erantsi dutenez, larrialdi egoera medio atzeratu egin zen iazko plangintza.

Hori horrela, 2021. urteko kanpainaren lehen zatiari aurki ekingo dio udalak azpikontratatutako enpresak. Oraingoan, Colon pasealekua, Nafarroa hiribidea eta Dario Regoyos kalea asfaltatuko dituzte. Sei hilabeteko epea eta 300.000 euroko diru saila aurreikusi dituzte horretarako.

2021eko asfaltatze kanpainaren bigarren zatia kreditu modifikazioa bidez egingo duela iragarri du azkenik udalak. Hala, 400.000 euroko aurrekontua aurreikusi du 2021eko kanpaina bukatutzat emateko.


“Mahai sindikal bat martxan jartzeko eskatu diogu Hezkuntza Sailari”

Eztabaidetako bat Hezkuntza Legearen ingurukoa dela adierazi du, eta bestea langileen aldarrikapen laboralei buruzkoa. Hori horrela, Aranburuk nabarmendu du hezkuntzako sindikatuekin mahai sindikal bat deitzeko eskatu diotela Hezkuntza Sailari. Izan ere, bere esanetan, Hezkuntza Legeak “eraldaketa sakona” behar izateaz gain, langileen aldarrikapenei erantzuna eman behar die Hezkuntza Sailak.

Hezkuntza Legearen aurreproiektuari dagokionez, LAB sindikatuko koordinatzaile orokorrak adierazi du “konpromiso sendoagoak” behar dituela euskalduntzeari eta segregrazioari dagokionez. Horrez gain, aipatu du ondo “zehaztu” behar direla Euskal Hezkuntza Zerbitzuan parte hartzen duten ikastetxeen betebeharrak zeintzuk diren, eta azpimarratu du “konfluentziaren” aldeko hautua egiten dutela gaur egungo eredutik sistema publiko burujaberanzko “trantsizioan”.

Elkarrizketa osoa Hamaika Telebistan.


Palestinan “sarraskia erabat gelditzea” eskatu dute

Hamarnaka lagun batu dira gaur arratsean, Oiartzungo plazan, Palestinari elkartasuna adierazteko.

Salatu dutenez, urriaren 7tik areagotzen ari da Israel eta Palestinaren arteko gatazkaren indarkeria. “Palestinatik iristen zaizkigun berriak kezkagarriak dira, oso”, esan dute.

Gazaren gaineko bonbardaketek ehunka hildako eta milaka zauritu eragiten ari direla salatu dute. “Horietako asko umeak dira”, zehaztu dute.

Bonbardaketa zuzenez gain, beste eraso batzuk zerrendatu dituzte: “Argindarraren, uraren eta bestelako oinarrizko hornigaien mozketa; Gaza Hiriko biztanleei euren etxeetatik alde egiteko eman zaien ultimatuma…”. “Larrialdi humanitario” baten aurrean daudela adierazi dute.

Gogorarazi dutenez, 1948tik aurrera Israelek Palestinako lurren “okupazioan” jardun duela esan dute. “Hilketak, atxiloketa arbitrarioak, mugimenduen mugatzea, beren lur eta etxeetatik kanporaketak, bi milioi pertsona Gazan giltzapetuta… Giza eskubideen urraketak ematen ari dira etengabeeta azken asteetan 75 urte horietako egoera lazgarriena bizitzen ari dira”.

Elkartasuna eta babesa

Aipatutako guztiagatik, Palestinako herriari “elkartasun eta babes osoa” adierazi diete. “Sarraskia erabat geratzea” eskatu dute, baita “okupazioaren bukaera” eta Palestinaren autodeterminazio eskubidea bermatzea ere. “Palestinarrak bakean eta askatasunean bizi daitezen”, zehaztu dute.

“Norabide horretan mobilizatzea eta presio egitea da Palestinari eta haren askatasunari egin dakiokeen ekarpenik handiena”, jarraitu dute. Ildo horretan, bihar Donostian egingo duten manifestaziora joateko gonbita egin diete oiartzuarrei. Antiguako tuneletatik aterako da, 17:30ean.


Supermerkatu zein industrietako logistika arduradunak garraioaren egoera gertutik jarraitzen ari dira

Erregai kostu altuek logistika hankaz-gora jar dezakete. Garraiolariek euren lana eteten badute, hornidura falta egon daiteke industrian eta baita supermerkatuetan ere. Oraingoz, egoera ez dela larria adierazi dute adituek.


"Elurra Aiaraldean 2021" argazki lehiaketaren sariak jaso ditu Oskar Sanchez Aldamak

Oskar Sanchez Aldamak irabazi zuen "Elurra Aiaraldean 2021" argazki lehiaketa, berak aurkeztutako argazkia izan delako boto gehien eskuratu dituena. Aiaraldea Kooperatiba Elkartearen egoitzara bertaratu da sariak jasotzera: Aiaraldea Hedabidearen motxila, Mugarriak 2010-2020 urtekaria eta K@ntu-K@ntari disko-liburua.


Maietz Pazko jaiak ate joka, Arratzun

Muxikako Eleizalde auzoan eta Sukarrietan Maietz Pazko jaiak ospatzen ibili dira asteburuan, eta horien lekukoa hartuko du Arratzuk bariku honetan.

Asteburuan jende asko batu da aipatutako bi herrietan. Sukarrietan, besteak beste, zapatuko mus txapelketa eta Xaiborren ikuskizuna jendetsuak izan ziren eta, era berean, asko izan ziren Muxikako bariku gaueko kontzertuetara hurbildutakoak.

Bestalde, hauteskunde egunagaz bat egin arren, domekako ekitaldiak ere herritarren elkargune izan ziren. Sukarrietan, adibidez, sukalkiak prestatzen ibili ziren goizean goizetik. Muxikako Eleizalden, berriz, Baso Txoritxu taldeko dantzarien zein Onintza Enbeita eta Maialen Lujanbio bertsolarien Balkoitik balkoira saioekin gozatu zuten eguerdian, plazan.

[IKUSI ARGAZKI GALERIA]

Lau egun, hamaika plan

Maietz Pazko jaiak astebete atzeratzea erabaki dute Arratzun, eta jai batzordeak lau eguneko egitarau zabala prestatu du. Jaietako zapiak jantzi, eta gozatzera hurreratzeko gonbitea egin dute.

Etzi 20:00etan irakurriko dute pregoia, eta otsailean zendutako Bego Arazosa herritarra eta zinegotzia izango dute gogoan.

DJ Bull ezaguna aukeratu dute lehenengo gaua musikaz betetzeko. Zapatuan, berriz, egun osoan jai giroa bermatuta egongo da. Umeek jolasak izango dituzte aukeran goizean, Arratzuko Piratak Herri Kirol taldekoen eskutik, eta, arratsaldean, berriz, puzgarriak. Bestalde, gizonezkoen Bizkaiko Lasto Jaurtitze Txapelketaren finala 13:00etan hasiko dute. Beñat Obieta (Arratzuko Piratak Herri Kirol Kluba), Jose Martin Bustintza Tubi (Dimako Txabila HKT), Jon Loiola (Dimako Txabila HKT), eta Eloy Salterain (Abadiño) ariko dira zein baino zein gehiago.

Herri bazkarirako txartelak tabernan eskuratu daitezkeela jakinarazi dute, eta arratsaldeko playback lehiaketan parte hartzeko asmoa daukatenek aukeratutako abestia USBan gorde, eta 19:30ak aurretik txosnan izena eman beharko dute. “Adin guztietako herritarrentzat da”.

Domeka goizerako eta eguerdirako pilota partiduak antolatu dituzte. Esate baterako, Etxebarria nabarniztarrak eta Irusta munitibartarrak Labaka tolosarraren eta Bergera irurtzundarraren kontra jokatuko dute, 13:30etik aurrera.

Jaietako azkenengo egunean, Tor magoaren ikuskizuna izango da arratsaldean, eta Arratzuko Otxotearen esku egongo da jaiak borobiltzea iluntzean.

ARRATZUKO JAIEN EGITARAUA:

BARIKUA (EKAINAK 2)

20:00. Pregoia.

21:00. Sartenekoa.

22:00. DJ Bull.

ZAPATUA (EKAINAK 3)

11:30. Umeen jolasak, Arratzuko Piratak taldearen eskutik.

13:00. Bizkaiko Lasto Jaurtitze Txapelketaren finala.

14:00. Umeen bazkaria.

15:00. Herri bazkaria.

Ostean. Bingo herrikoia.

15:30. Umeentzako puzgarriak.

20:00. Playback-a.

22:30. Eztitan erromeria.

DOMEKA (EKAINAK 4)

11:00. Arratzuko Esku Pilota Txapelketaren finalak.

12:30. Meza nagusia, Arratzuko koruak abestuta.

13:30. Pilota partiduak: Etxebarria-Irusta Vs. Labaka-Bergera.

MARTITZENA (EKAINAK 6)

13:00. Meza.

15:00. Maietz Pazkoetako bazkaria, Herriko Tabernan.

18:30. Tor Magoa.

Ostean. Txokolatada.

20:00. Arratzuko Otxotea eta Maietz Pazko jaien amaierako txupina.

*Argazkiak: Muxikako Maietz Pazkoen jai batzordea / Hitza


Euskarazko sorkuntza baltsan

Saltsa guzietan ibiltzen diren horietakoa naiz. Berdin gustura ari naiz BERRIAn, eleberriak idazten eta bertsotan», erantzun dio Maddi Ane Txoperena Iribarrenek Maia Muruaga kazetari eta moderatzaileari taula gainean. Ene baitan bizi da eleberria aurkeztera etorri baita. Salatu du, halaber, zalu karrikaratuko duela Ez erran inori bigarren eleberria, zeinak Igartza saria jaso baitu eta zeinaren protagonista baita haurtzaroan sexu abusuak pairatu dituen pertsonaia bat, Libe.

11:00ak dira, eta sendi da Ziburuko (Lapurdi) plazak besoak zabal-zabal ireki dizkiola euskarari. Mikrotik jalgi den bozak estali ditu peko guziak: ez da euskara baizik entzuten. Abiatu da Ziburuko II. disko, komiki eta liburu azoka.

Nonbait, beraz, bete da antolatzaileen xedea, Baltsan elkartearena eta Argia aldizkariarena.

Iturri zaharra urez mututua bada ere, hor ere, euskara zerion: «Iturria agortua bada ere, hortik edan dugu denok. Haren funtzioa ez baitzen bakarrik ura ematea, askoz gehiago baitzen: jendearen trukatze gunea zen. Giro etxekoia sortu da, bibrazio ederrak. Une bat eskaini nahi genion Ziburuko haurrei euskaraz gozatzeko eskolatik kanpo ere, presiorik gabe», laburtu du Maddi Zubeldiak. Prestatua zuen ipuina antzeztu du idazle eta kantariak, Bernadette Iratzokik lagundurik. Haurrek, berriz, kantu batzuk hautatu zituzten. Denak uztarturik, iturria kantuz bete dute, Mixel Klaudio mandolina jotzaileak, Txomin Aritzaga gitarristak eta Xano Urtxegi eskusoinu jotzaileak lagundurik.

Haur guziak azokara hurbildu dira ondotik, «ikus dezaten zenbat eskaintza dagoen euskaraz; bestela, diluitua gelditzen da», gehitu du Zubeldiak.

Karpak ez du hutsuneari tokirik atxiki, 23 argitaletxeek tinki-tinki liburuz broi dituzte mahaiak. Eta zalu bete dira egun bakarreko karpa peko karrikak.

Harat-honatek mugimendu bizia sortzen dute, aurkezpenak kanpoan egiten baitira, karpa eta ostatuen artean. Lehenik Sugarren mende komikia aurkeztu du Asisko Urmenetak; ondotik, Joseba Larratxe Josevisky-rekin batera, Basolatik berri onik ez. Komikien txokoak badu arrakastarik. «Pare bat komiki erosiko dugu, hori ziur», erran du Anartzek. Astigarragatik (Gipuzkoa) etorri da, «inprobisatuki». Lehen aldia du, eta aitortu du sorpresa «ona» hartu duela giroarekin.

Hasi dira berriz ere mikrotik uhinak solasean, taula gainetik. Jon Alonso Fourcade idazlea «sinetsia» da Batallon Vasco Español talde parapolizialak zuela desagerrarazi Jose Miguel Etxeberria Alvarez Naparra ETAko eta Komando Autonomoetako kide izandakoa, duela 41 urte, Ziburun bertan. Bigarren hipotesia da ETAk berak zuela egin. Ikerketa osoa Naparra, kasu irekia liburuan bildu du: «Bereziki interesgarria egiten zait gazte jendeari begira, materiala ukan dezaten bertsio ofiziala kontrastatzeko». Giroa xingar erreak hartu du, Kaskarotenea ikastolako gurasoak karraskan lotu baitzaizkio talo prestaketari. Kulturak ere jan behar baitu.

Aperitifaren tenorean, Nerea Loiola Pikaza buru-belarri ari da Epizentroa eleberria sinatzen: «Lehen aldia dut azokan; sinatze hau inprobisatua izan da. Iritsi eta hiru erosle nituen jada! Giroarekin txunditua gelditu naiz nostalgia horretatik. Durango txiki baten sentsazioa dut».

Nerabe baten begiek Etxetik Ameriketara liburua eman diote, ez du gehiago eskuetatik utzi nahi. Bezperan aurkeztu berri du eleberria Enara Garmendiak, Hiru gara, baina niri bost! liburuarekin batera.

Aitor Txarterina Iruñetik jin da azokarat. Irunen utzi du autoa, eta bizikletaz bururatu du ibilbidea, izerdi pelatua, umoreak lotua: «Erran didate: tramankulu guziak hartu eta etorri! Heldu naiz, nekaporraturik! Karikaturak egitera etorri naiz; morrontza lanera nator!». Mikel Antzari, bazter batetik gordeka, karikatura egin dio. Terrazak jendez mukuru beteak dira, haurrak denean barrena kurri.

«Euskararen lurreko oasi txikia», bota du agur bertsoa Odei Barrosok. Zirriborroka abiatu da, Maddi Ane Txoperena Iribarrenekin batera, Asisko Urmeneta eta Josevisky desafiatu beharko dituzte, Jon Garmendia Txuria-k agintzen dizkien ariketetan. Baliatu dira Mixel Berhekoirigoin agurtzeko, hitzez eta marrazkiz. Umorez bete da plaza, «lur saldua betiko galdua» gaiaz kantatu eta marraztean, «kolono zikinak» irakur daitekeelarik.

Kepa Altonagak Iridioaren mintzoa saiakeran, bertzeak bertze, Joanes Xabaño misiolaria ekarri du, zeinak Japoniatik gaztainondoak ekarri baitzituen Euskal Herrirat, 1908an. Izan ere, min-horiak desmasia handiak egin baitzizkien bertako gaztainondoei. Azokara bisitan jin den Xabi Xabañorekin eleka ari da, hots, Joanes Xabañoren ondorengoarekin. Eman dio bere ikerketaren berri.

Bazkaltzeko tenorea da, eta oren pare batez hetsi ditu bortak azokak. Euskara saltsa guzietan da.


Txikiteroen egunean, giro ona goizean goizetik

Etxafuegoak entzun, dotore jantzi eta loreak eskaintzera irten dira arrasatearrak goizean goizetik. Giro aparta dago kalean eta oraindik egitarau zabala dago txikiteroen eguna ospatzeko.


Apustu egingo nuke

Anartz Izagirrek maiatzeko Maxixatzen aldizkarirako idatzitako iritzi artikulua: 'Apustu egingo nuke'.

Lanetik etxerako ibilbide bera egiten dut egunero. Bizi naizen inguruan kotxea aparkatu, espaloia gurutzatu eta etxera. Behin eta berriro, arratsaldero. Ez daramat denbora asko orain bizi naizen auzoan, baina esango nuke ondo integratu naizela bertan. Ohikoak zaizkit dagoeneko auzotarren diosalak, ile-apaintzaileak irribarre egiten dit leihoaren bestaldetik nire islada ozta-ozta ikusten duen arren, eta tabernariak honezkero jakingo du eskatzen dudan ebakiarekin batera oparitzen didan gailetatxoa ez dudala sekula ere jaten.

Gustatu zait betidanik nire auzoa izandakoa utzi eta beste batera lekualdatzea. Nahigabe, orain dela pare bat urtera arte nituen ohiturak aldatu egin zaizkit, eta herriz aldatu ez naizen arren, jende desberdina ikusten dut inguruan, tartean, ordura arte existitzen zirela ere uste ez nuen asko. Atsegin dut aniztasuna, eskolak inguruan izanik haurrak, beren gurasoak eta aiton-amonak inguruan izatea, ostiral iluntzeetan durum batekin gustura-gustura parkera doazen nerabeekin gurutzatzea, baina ez zait batere gustatzen muturren aurrean ditugun makina txanponjaleen argiek eta koloreek zenbat herritar erakartzen duten ikustea.

Erabakitze askatasuna luxua bilakatzen da pozoia eskura jartzen dizutenean

Ez naiz inor apustu etxeen erabiltzaileen profila psikoanalizatzeko, baina iruditzen zait askotan (ez beti) baliabide eta babes gutxien dituzten herritarrak erakartzen dituztela gehien apustu etxeek. Nire buruari behin eta berriro egiten diodan galdera da ea pertsona horiek hor egongo al liratekeen lan baldintza duinak, bizimodu hobe bat izateko aukera eta beren arazoei aurre egiteko laguntza izango balituzte. Era berean, nire buruari galdetzen diot lanik, familiaren eta lagunen babesik izango ez banu ez ote nintzen neu ere apustu etxeetako bezero potentzial bilakatuko.

Askotan entzun izan diot jendeari bakoitzaren erabakia dela halako makinetan ibiltzea ala ez. Baina, besteak beste, adingabeko pertsona bat kirol apustuak egiteko makina batean aurrez aurre ikusten duzunean argi gelditzen zaizu aukera hori ez dela askea, eta, gainera, ez lukeela hala izan behar. Tabernari ohi moduan bizpahiru aldiz egokitu zait ordu txikitan makina txanpojaleetan orduak zeramatzan norbait bere gogoz kontra etxera bidali beharra, eta sinets iezadazue, horrek ez du askatasunetik ezer.

Pandemiak eta gerrak modan dauden garaiotan ez genuke ahaztu behar guda batean egon daitezkeela bonba nuklearren pareko arma mingarriak eta doilorrak, kanpotik baino barrutik akabatzen gaituztenak, eta erabakitze askatasuna luxua bilakatzen da pozoia eskura jartzen dizutenean. Apustu egingo nuke joko aretorik ez balitz askeagoak ginatekeela, auzoak biziagoak liratekeela eta leihotik kanpora begiratzeak ez gintuzkeela horrenbeste tristetuko.


Zestoako Amalda III kobazuloko 2022ko landa lanak, bukatuta

Zestoako Altzolarats bailaran Neanderthalak bizi izan ziren gutxienez duela 100.000 urtetik 45.000 urtera bailarako hainbat kobazulotan. 1980ko eta 1990ko hamarkadetan hamasei aztarnategi katalogatu genituen zundaketen bidez bailara horretan. Amalda III da aztarnategi horietako bat.

Amalda III kobazuloko indusketen 2022ko landa lanak bukatuta, Zestoako Altzolarats bailaran bizi ziren Neanderthaletaz apur bat gehiago jakitea lortu dugu.

Amalda III kobazuloan orain 50.000tik 100.000 urte arteko sekuentzia azaldu zaigu.

Kobazulora egunero iristea ez da lan makala izan, baina irribarre batekin egin dugu.

Ez dakigu nola igotzen ziren Neanderthalak kobazulora. Gaur egun, 30 metroko horma bikain bat gainditu beharra dago.

Harrigarria iruditzen zaigu, baina oztopo guztiak gainditzen zituzten eta bailara hain ondo kontrolatzen den leku horretan bizi izan ziren 50.000 urtetan zehar.

2022ko laugarren kanpaina honetan, aurreikusten genuen bezala, 15. azalera industuta bukatutzat eman dugu.

IV. nibel estratigrafikoan aurkitzen gara, duela 50.000–60.000 urte tartean, eta materialen dentsitatea oso aberatsa da.

Musteriense deritzon teknokulturaren barruan Vasconiense deritzon tipologia duten erremintek bereizten dute aztarnategi hau. Jaten zuten faunaren artean, basahuntza edo sarrioa, oreina eta bobido handiak azaldu zaizkigu.

Aztarnategia estali dugu, datorren urtera arte babesteko. Plastiko beltzarekin eta geotextilarekin estaltzen da indusketako zonaldea.

2022ko kanpaina bikaina ospatzeko, mokadutxoa garagardo pare batekin. Orain, laborategiko lanak egitea tokatzen da.

Eskerrik asko Joseba eta Laura, egiten duzuen lan bikainagatik eta zuen jakinduria pazientzia handiz eta modu jatorrean konpartitzen duzuelako Antxietako partaide guztiekin.

Bejondeizuela, eta aupa Amalda!


Xabier Osak Lan Mobel ISBn jarraituko du

Zilarrezko LEB mailako Lan Mobel Iraurgi saskibaloi taldea denboraldi berria prestatzen ari da. Xabier Osa Xabo zarauztar saskibaloi jokalariak fitxa berritu du Iraurgirekin, eta hasi da entrenatzen. Iraurgiko lehen taldean jokatuko du, zortzigarren denboraldia eginez. Zarauztarrak 25 urte ditu, eta 1,97 metro neurtzen ditu. 2002-2003ko denboralditik ari da Iraurgin jokatzen. Denboraldiaren bigarren aldian gehitu zen Lan Mobel ISB taldera. Baina ondoren urtebeterako Zarautzera joan zen berriro, gero itzultzeko. Lan Mobel Iraurgirekin bi maila igoera ezagutu ditu Osak: 2004-2005 denboraldian EBA Ligarako igoera, eta 2009-2010ean Zilarrezko LEB mailarako jauzia.


Ekhine Eizagirreri egindako harreren kontrako mozioa onartu dute gehiengoz

PSE-EEk aurkeztutako mozioaren alde egin zuten alderdi sozialistak eta EAJk. Horren bidez, azaroaren 14ean eta abenduaren 2an preso ohiari egindako harrera publikoak gaitzesteaz gain, biktimei elkartasuna adierazi zieten "ekitaldi horiek haiengan eragindako ondoezaren aurrean" eta berretsi zuten "beharrezkoa dela lan egitea bizikidetza eta terrorismoaren deslegitimizazioaren bidean". EH Bilduk eta Irabazi Zarautzek mozioaren kontra bozkatu zuten.

PSE-EEk aurkeztu zuen mozioa. (Erlo) Urteko azken udalbatzarrean, abenduaren 28koan, Ekhine Eizagirreri egindako harreren kontrako mozioa aurkeztu zuen PSE-EE alderdiak. Horren bidez, Gloria Vazquez alderdiko bozeramaileak gogoratu zuen azaroaren 14ean eta abenduaren 2an harrera publiko bana egin ziotela preso ohiari, "ETAko zein, beste hainbat armen artean, 40 kilo lehergailu zituen talde bateko kide izateagatik lau urteko zigorra bete ondoren". Adierazi zuen "ETAko kideei kalean harrera egitea etikoki nahiz politikoki onartezina" dela: "Ekitaldi horiek irain bat dira memoria, erreparazioa eta justizia zor diegun ETAko biktimentzat". Gogoratu zuen Zarautzen 13 lagun hil eta beste hainbat zauritu zein mehatxatu zituela ETAk eta, zentzu horretan, ezin dela "onetsi horren arduradunak heroi gisa goratzea". Alderdi sozialistak, mozioaren bitartez, eskatu zuen preso ohiari egindako harrera publikoa gaitzesteko eta "ekitaldi horiek biktimengan eragindako ondoezaren aurrean" haiei elkartasuna adierazteko. Era berean, berretsi zuen "beharrezkoa dela lan egitea bizikidetza eta terrorismoaren deslegitimizazioaren bidean". EAJk mozioaren alde egin zuen, nahiz eta aitortu jeltzaleek ez luketela mozioa modu horretan idatziko. Dena den, Jesus Arana EAJko kide eta Bizikidetza Batzordeko buruak nabarmendu zuen guztiek "esfortzua" egin behar dutela eta kontuan hartu behar direla "biktimek jasan dituzten une zailek utzitako ondorioak". "Hori oraindik ere ez dugu gainditu eta intituzio ezberdinek aitortu behar dute herri hau denbora askoan terrorismoa, indarkeria eta giza eskubideen urraketen mende egon dela, eta oraindik ere badagoela", adierazi zuen. Zentzu horretan, esan zuen EAJk ez duela "ongi" ikusten harrerak nola egin ziren, ekitaldiok biktimengan izan zezaketen eraginagatik, eta nabarmendu zuen "lan asko" dagoela egiteko pertsona ororen giza eskubideen alde. "Giza eskubideen zein terrorismoaren deslegitimizazioaren alde lan egiteak izan behar du gida beti". Ildo horretatik, Bizikidetza Batzordean egiten ari diren lanak bere emaitzak emango dituela ziurtatu zuen Aranak, eta 2018a urte "garrantzitsua" izango dela bide horretan. "Alderdi guztiok halako gai sentiberen inguruan hitz egiteko gai garen bitartean, etorkizuna lantzen ari gara".

Mozioa erretiratzeko eskaera EH Bilduk eta Irabazi Zarautzek, berriz, mozioa erretiratzeko eskatu zioten PSE-EEri. EH Bilduko bozeramaile Mikel Goenagak nabarmendu zuen bizikidetzaren arloan elkarlana "garrantzitsua" dela eta mozioak ez duela bide horretan "gehiegi laguntzen". Jakinarazi zuenez, koalizioak "balio handia" ematen dio Bizikidetza Batzordeari "guztion adostasunak bilatu eta aurrerapausoak emateko bidean", eta horregatik eztabaida "etxean" eman behar dela lehenbizi, ondoren herritarren aurrean "adostasun zabalena" adierazteko. "Gu saiatuko gara Bizikidetza Batzordean lan egiten jarraitzen, nahiz eta geroz eta zailagoa egiten zaigun", aitortu zuen Goenagak. Haren arabera, PSE-EEk ez du arazoa bere osotasunean hartzen; "puntu konkretu batean fokalizatzen" du. Hala, mozioak duen "konotazioagatik" ezin zutela onartu adierazi zuen eta "prestutasun osoa" agertu zuen adostasunetara heltzeko. Irabazi Zarautzeko Oihane Delgadok bat egin zuen EH Bildurekin, adieraziz mozioak Bizikidetza Batzordearen lana "desegiten" zuela. Gogoratu zuen Eizagirrek betea duela bere zigorra eta azaroaren 14ean zein abenduaren 2an egindako harreretan ez zutela hark egindakoak nahiz ETA goraipatu. Zentzu horretan, aitortu zuen ez zuela "ulertzen zertara zetorren mozioa". Irabazi Zarautzek elkartasuna adierazi zien biktimei eta eta terrorismoaren deslegitimizazioaren bidean zein indarkeria ororen kontra lan egiteko konpromisoa erakutsi zuen. "Baina hori ez da lortzen halako mozioekin", salatu zuen. Vazquezek ez zuen mozioa erretiratu, argudiatuz harrerak publikoki egin zirela eta, horrenbestez, erantzunak ere publikoa behar zuela izan. Gaineratu zuen mozio horrek ez duela Bizikidetza Batzordearen lana "oztopatzen" eta lanean jarraituko dutela nabarmendu zuen, "asko baitago hitz egiteko". Gehiengoz atera zen aurrera PSE-EEren eskaera, 11 aldeko botorekin eta 9 kontrako botorekin.


Europako talde nagusiek Superliga aurkeztu dute

Guztira 20 talde dira, eta lehiaketa berria astean zehar jokatzeko asmoa dute, gaur egun dauden txapelketak errespetatzeko asmoz.

Europako hamabi talde garrantzitsuenek, tartean Santander Ligako Real Madril, Bartzelona eta Atletico Madril, Superligaren sorkuntza eta hasiera iragarri dute.

Espainiako ligako hiru talde horiekin batera Italiako beste hiru daude, hots, Milan, Inter Milan eta Juventus, Premier League txapelketako bost, Liverpool, Manchester City, Chelsea, Manchester United eta Tottenham; gero gonbidapenak egongo lirateke eta hor Paris Saint Germaint dago.

Liga berri horren sorkuntza egungo futbolean dagoen krisialdiari aurre egiteko da, pandemiak utzitako ezegonkortasun ekonomikoaren aurrean hartu beharreko erabakia dela esan dute. Gainera, Superligarekin talde onenen arteko partida gehiago ikusi ahal izango dira, eta bide batez, munduko jokalari onenen arteko lehia astero ikusteko aukera.

Txapelketa berri honek helburu estrategikoa du, ikuspuntu komertziala eta jomuga futbolaren aldeko laguntzak handitzea.

Lehiaketa-sistema

- 20 taldek hartuko dute parte, hamabost talde-fundatzaile eta urtero beste bost txartel izango dira jokoan

- Partidak astean zehar jokatuko dira

- Abuztuan hasi nahi dute

- Bi multzotan banatuko dira 20 taldeak

- Aurreneko hiru taldeak final-laurdenetan izango dira

- Laugarren eta bosgarren tokian sailkatzen direnek play-offa jokatuko dute final-laurdenetarako sailkapena rdiesteko

- Finala maiatzean jokatuko da


Pedro Gonzalez-Trevijano kontserbadorea, Auzitegi Konstituzionaleko presidente aho batez

Aurretik agintaldi laburra izango duela ematen du; izan ere, 2022ko ekainean Konstituzionala utzi beharko du bederatzi urteren ostean. Juan Antonio Xiol progresista presidenteordea izango da.

Pedro Gonzalez-Trevijano magistratua aho batez Auzitegi Konstituzionaleko presidente izendatu dute osoko bilkuran, dagoeneko lau magistratu berrien presentziarekin.

Aurretik agintaldi laburra izango duela ematen du; izan ere, 2022ko ekainean Konstituzionala utzi beharko du bederatzi urteren ostean.

Beste behin, arau ez idatzia bete da, azken 40 urtetan zorrotz egin bezalaxe, eta presidentetza, presidenteordetza eta Hirugarren eta Laugarren sekzioetako presidentetzak epaimahaiko magistratu beteranoenentzat izan behar direla, alegia.

Konkretuki, Gonzalez-Trevijano eta Antonio Narvaez (Exekutiboak aukeratutakoak) eta Juan Antonio Xiol Rios eta Martinez-Vares (Botere Judizialaren Kontseilu Nagusiak hautatuak) dira.

Horrela, Gonzalez-Trevijanok presidentetza bereganatu du; bitartean, presidenteordea ere aho batez izendatu dute: Juan Antonio Xiol progresista.


EAEko udalak ari dira energia kontsumoa murrizteko neurriak hartzen

Azken urteotan ari dira energia jasangarritasunaren aldeko neurriak hartzen; askok argiteria aldatu dute LED bonbillak jarrita kontsumoa murrizteko, autobus elektrikoen alde egin dute edo eguzki-plakak instalatzen hasi dira. Ostiralean Jaurlaritza eta Diputazioekin neurri berriak adostuko dituzte.


Digitalizazioak euskal kulturaren transmisioan izango duen eraginaz, solasaldia

MUko EKT graduondoan digitalizazioa eta transmisioa izan dute berbagai zenbait adituk. Haizpea Abrisketa, Amaia Alvarez, Patxi Juaristi, Gaizka Aranguren, Anjel Valdes eta Edurne Azkarate jarri dira kameraren aurrean.


Kantu saioa Zaragueta ikastetxean

Gaur Orioko Zaragueta IPI Ikastetxean kantu saioa egin dute HHko eta LHko 1. eta 2. mailakoek. Giro gozoan aritu dira. Alferraren astea, Leihotikan begira eta Hilabeteak abestiak kantatu dituzte. Musikako irakaslea gidari dutela gustura aritu dira.


Orioko Jostailu Truke Azokarako bilketa abiatuko dute bihar

Gabonak iristear dira, eta Herrio Natur Taldeak abenduaren 14rako Jostailu Truke Azoka antolatu du. Helburu argia du azokak: Gabonetako «gehiegizko kontsumoaren inguruan» oriotarrek hausnartu dezaten trukea eta berrerabilpena sustatzea. Azoka egin ahal izateko jostailu bilketa egingo dute, eta beren jostailuak eramaten dituzten haurrek koloretako txartel bana jasoko dute, azoka egunean beste jostailu batengatik trukatu dezaten. Jostailuak egoera onean egon beharko dute, «norberari hartzea gustatuko litzaiokeen moduan». Herrioko kideek biltzen dituzten jostailu guztiak abenduaren 14ko goizean jarriko dituzte ikusgai plazan, 10:30etik 15:00etara. Bertan, haurrek gustukoena aukeratu ahal izango dute. Eguraldi txarra eginez gero, frontoian jarriko dute postua. Gainera, egunean bertan azokara hurbiltzen direnek ere egun horretan etxetik ekartzen dituzten jostailuak azokan ikusgai jarritakoekin trukatzeko aukera izango dute. Amaitutakoan, inork eraman ez dituen jostailuak irabazi asmorik gabeko erakunde batera bideratuko dituzte. Jostailu Truke Azokako bilketa: - Azaroak 27, osteguna. 16:30etik 17:30era, Ikastolan. - Azaroak 28 , ostirala. 16:00etatik 17:00etara, Zaragueta Herri Eskolan. - Abenduak 12, ostirala 17:00etatik 19:00etara, Kosta Tailerrean. Jostailu Truke Azoka: - Abenduak 14, igandea. 10:30etik 15:00etara herriko plazan; euria egingo balu, frontoian.


Oskorri Banda Banden emanaldirako entsegua

Larunbatean, maiatzak 31, Oskorri Banda Banden emanaldia izango da Izarraitz Pilotalekuan. Oskorrik Azpeitiko Udal Musika Bandarekin eta Juan Antxieta Musika Eskolako ikasleekin eskainiko du kontzertua. 19:30ean hasiko da emanaldia larunbatean. Kontzertua prestatzeko entsegua atzo, asteartea, egin zuten Izarraitzen bertan. Bideo honetan Umepurri kanta entseatzen ageri dira.


Gabonetako egitaraua

12:00etan, Anoetako txistulari taldearen kalejira.


PSOEk, Sumarrek, EH Bilduk eta EAJk Feijooren inbestidura hilabete luzatzea kritikatu dute

Feijoori ezezkoa emango dioten alderdiek uste dute ez duela babes nahikorik lortuko eta "denbora galduko" dela.

Alberto Nuñez Feijoo inbestitzearen aurka agertu diren alderdiak ez daude ados bozketa hilabete barru egitearekin, uste baitute ez duela babes nahikorik lortuko Espainiako Gobernuko presidente izateko eta "denbora galduko" dela.

EH Bilduko iturrien arabera, inbestidura irailaren 26an eta 27an egitea "hilabete luzatzea" dela, nahiz eta egoera ez den aldatuko eta Feijook ez dituen aukeratua izateko behar dituen botoak izango.

"Denbora galtze" horrek soilik balioko du "eskuin erreakzionarioek gobernua osatzeko duten ezintasuna agerian uzteko", eta tarte hori aprobetxatu beharko litzateke negoziatzen jarraitzeko, "eskuinaren alternatiba den gehiengo aurrerakoi bat osatzeko, hori baita posible den bakarra".

Bestalde, Aitor Esteban diputatu jeltzaleak ez dio zentzurik ikusten data atzeratzea. "Bagenekien datak nola zetozen eta gehiengorik ez zegoela osatuta", esan du EITBri egindako adierazpenetan, eta gehitu du hilabete honetan "marketina eta irudia, batzuen eta besteen jokoa" izango direla protagonista.

Horregatik, EAJk nahiago zuen "gauza pausatuagoa izatea". Hilabete honetan negoziatzen jarraituko dutela uste du, "ez baita atsedenaldia izango", baina alderdien jarrerak "nahiko finkatuta daude, eta oso zaila da ezustekorik egotea".

PSOE ere kritiko agertu da, "hilabetez herrialdea blokeatuko duelako". Iturri sozialistek uste dute Feijook badakiela "porrot berri bat" lortuko duela, eta bere helburu bakarra dela "porrotari" buruzko barne eztabaida ez irekitzea.

Sumarrek uste du hilabete hau "denbora galtzea" izango dela, eta horren atzean PPren "interes alderdikoiak" baino ez daudela. "Espainiako herritarrek hilabete galduko dute gobernu eraginkorrik gabe, Feijoo jaunaren lidergoak porrot egin duelako eta barne eztabaidak dituztelako", adierazi dute koalizioko iturriek.


Txillardegiri Gipuzkoako Urrezko Domina ematearen aurka azaldu da PSE-EE, «bakearen aurkako profil politikoa» izateagatik

PPko Juan Carlos Canok «aberrazio» gisa izendatu du. Ekinbidea datorren otsailaren 2an bozkatuko da Gipuzkoako Batzar Nagusietan.

EH Bilduk Gipuzkoako Batzar Nagusietan gaur egindako proposamenaren harira, Jose Ignacio Asensio Gipuzkoako PSE-EEko buruak adierazi du «guztiz kontra» dagoela. Asensioren esanetan, Jose Luis Alvarez Enparantza Txillardegik «bakearen aurkako profil politiko nabaria» izan zuen, «euskararekin lotutako ibilbidetik haratago».

Horrez gain, Asensiok nabarmendu du ETAren sortzaileetako bat izan zela eta Herri Batasunari lotuta egon zela «terrorismoaren urte gogorrenetan». Hala ere, adierazi du PSE-EEren posizioak ez daukala zerikusirik Txillardegik euskararen arloan egindako lanarekin: «Sozialistok azpimarratu nahi dugu ez garela inolaz ere zalantzan jartzen ari Txillardegik hizkuntzalari eta euskal idazle gisa egindako lana».

PPko Juan Carlos Canok ere salatu du EH Bilduren proposamena, eta «aberrazio» moduan izendatu du. Ekinbidea datorren otsailaren 2an bozkatuko da Gipuzkoako Batzar Nagusietan.


Ludotekako haur eta gurasoak Gabon eskean


Berdintasunaren aldeko aldarria nagusituko da bihar Azkoitian

Eguerdi partean hitzaldia eta elkarretaratzea deitu ditu Ikasle Abertzaleak antolakundeak Azkoitia BHIn. Arratsaldean, berriz, elkarretaratzea izango da plazan, Urola Erdiko Itaiak deituta.

Martxoaren 8a da bihar, Emakumeen Nazioarteko Eguna, eta urtero bezala berdintasunaren aldeko aldarria zabalduko dute hainbat herritarrek kaleetan zein ikastetxeetan. Ikasle Abertzaleak antolakundeak, esaterako, bi ekintza egingo ditu Azkoitia BHIn, Lotzen gaituzten kateetatik askatzeko, emakume langileok borrokara batu! lelopean. Hasteko, hitzaldia izango da 10:45ean, eta horren ostean, elkarretaratzea egingo dute ikastetxearen atarian, 11:45ean. Horrez gain, herriko gainontzeko ikastetxeek ere Martxoaren 8ari loturiko ekintzak egingo dituzte ikasleekin.

Arratsaldean, bestalde, elkarretaratzea izango da Urola Erdiko Itaiak deituta. 18:30ean izango da mobilizazioa, plazan, Emakume langileok askatzeko sozialismoa eraiki! lelopean.


“Bizi eredu osasuntsua da sustatzen duguna”

25 urte bete berri ditu Alea dendak Antiguan, ezta?

Bai eta ez. Denda honek 25 urte ditu, baina istorioa luzeagoa da: gure aitak, Jesus Mari Lopezek, 1970eko hamarkadan ireki zuen bere lehenengo denda. Donostiako lehen belar denda izan zen eta Amaran Berrin zegoen, egun Udaberri izenarekin lokal bera mantentzen da. Antiguara 1992 inguruan etorri ginen. Gure amak —Gema Encinas— Itsasmendi ireki zuen, Mikelete kalean, eta hiru lau urte beranduago Matia kalera lekualdaketa bat eskaini ziguten. Ama Itsasmendin geratu zen, eta aita, hemen, Alea dendan. Beraz, Matia kaleko dendak 25 urte bete ditu, eta besteak, 30.

Antiguan hirugarren bat ireki dugu orain, Naturetxe, Benta Berrin. Gure bizitza izan da hau, izan ere, familia enpresa bat gara: gurasoak, nire anaia, nire emaztea eta ni neu.

Txikitatik egon zara dendara lotuta?

Noski. 8 edo 9 urte nituenetik, arratsaldero etortzen nintzen dendara, amari laguntzera. Etxekolanak egin, eta laguntza txikia eskaintzera. Txikitatik bertako produktuekin elikatu naiz.

Lehen ez ziren horren ohikoak belar dendak, ezta?

Ez, noski. Gurasoena zen lehenengoa. Egun bai, egun denda mordoa dago. Produktuak ere: lehen, bi esne marka zeuden, eta arroz eta soja edariak zituzten. Egun 20 edo 30 marka ezberdin daude, eta bakoitzak barietate mordoa du: oloa, arroza, sarrazenoa, artatxikia… Tofua eta seitana bezalakoak ere; lehen, hiru gauza zeuden, eta ez oso gozoak Egun, marka mordoa dago eta oso onak. Urteak pasata garapen handia egon da.

Ekologikoa «modan» al dago?

Bai, eta zoritxarrez, egun, leku guztietan saltzen dira ekologikoa marka duten produktuak. Lehen, elikagai begetarianoak jan nahi zituen pertsona batek, edo tratamendu berezi bat behar zuen batek, normalean hona jotzen zuen. Ez zegoen besterik. Orain supermerkatu guztiek dute euren sekzio ekologikoa.

Ekologikoa etiketaz harago zoazte zuek, ezta?

Produktu ekologikoen mundua oso zabala da; ez da bakarrik etiketa edukitzea. Begiratu behar da inguruarekin eta naturarekin errespetuzkoa ote den.

Bizi eredu osasuntsua da guk sustatzen duguna. Eta bizitzeko modu bat da, azken finean. Lagunekin hitz egiten dudanean, beti dago baten bat esaten dizuna: «Eta ez duzu nahiago txuleta bat tofua baino?». Betikoa da. Niretzat gozoagoa da txuleta, noski, baina gauza batek ez du bestea kentzen. Nik ohitura dut horrelakoak jateko, eta besteak ere disfrutatzen ditut, baina beste modu batean. Bizitzeko ohiturak aldatzea da gakoa.

Kontsulta baduzue ere dendan.

Gurekin denbora gehien daramana dietista bat da, eta dieta pertsonalizatuak egiten ditu: bai argaldu nahi duenarentzat, bai kirolarientzat, eta baita intolerantziaren bat duenarentzat ere. Berak pautak ematen dizkizu, eta egia da kasu egiten badiozu emaitzak oso onak izaten direla! Dietistaz gain, masajista bat egoten da, intolerantzia testa egiten dugu, eta egon izan da ere naturopata bat gurekin, ordea, orain bakarrik amaren dendan egoten da kontsulta egiten.

Osasun ohiturak asko aldatu al dira hirian?

Gero eta jende gehiago ari da bestelako ohiturak hartzen. Harrigarria egiten zait, zein jende gaztea ari den aldaketak egiten: beganoak direla diotenen %90a, 25 urtetik beherako gazteak dira. Txipa aldatuta datoz belaunaldi berriak, aurreiritzi gutxiagorekin.

Nola laguntzen diozue jendeari bizi eredu osasuntsua aurrera eramaten?

Hurbiltasuna ezinbestekoa da eta galdetzen jakiten dugu: Zer ohitura dituen, zer jaten duen, zer arazo daukan… Urteekin ikasten goaz, besteei balio izan badie, balio dezake berriz. Aurrekoan, andre bat etorri zen, antsietatea zuela-eta, tripan korapiloa sentitzen zuela. Bizpahiru egunetara bueltan etorri zen, ez ezer erostera, eskerrak ematera baizik! Poz handia da.

Zer gomendio egingo zenuke bizimodu osasuntsu baterako?

Janari osasuntsu eta orekatua. Nik ez dut gomendatzen gauzaren bat kentzea; haragia adibidez, osasun ikuspegitik behintzat ez, ideologiaren araberakoa da gehiago. Kirola egitea ere uste baino garrantzitsuagoa da, zure adin eta egoerari egokituta, beti ere.

Eta ba al dago kentzea komeni den zeozer?

Ogia, irin finduak, azukrea eta horrelakoak ekiditea komeni da. Gaixotasunen bat baldin badago, ere janariari garrantzia ematea ezinbestekoa da. Adibidez, minbizia duen pertsona batek, tratamendu mediku berezia beharko du —kimioterapia eta beste—, baina elikadurarekin osatu behar da. Elikadurarekin bakarrik ezin da, noski, baina biak batuta emaitzak askoz hobeak direla ikusten dugu.

Auzoarekin duzuen harremana ona al da?

Antiguan hainbeste denbora daramagu, auzokoak dirudigula. Jendeak kaletik agurtzen gaitu, eta elkar ezagutzen dugu. Urte zail hauetan jendeak etortzen jarraitzen du, eta gauza politak esaten dizkigute. Askotan esaten dut hau: nire laneko gauzarik hoberena, jendea. Okerrena ere batzuetan [barrez], baina orokorrean oso harreman onak sortzen ditugu hemen.


Elizondon iragandako agrobianiztasuna eta mugaz gaindiko markak jardunaldia hizpide

Sasi ardiei buruzko saioan parte hartutako Patxi Lazkanotegirekin mintzatu gara egindako lan saioari buruz.


Etxebizitza larrialdia Donostian

Donostiako etxebizitzaren arazoa ez da berria. Aspaldidanik datorkigu, baina batzuek halako baieztapenekin iradoki nahi dutenaren kontra, horrek ez du konponezina bihurtzen. Gauzak ez direlako gertatu, besterik gabe. Arazoa ez zen halabeharrez sortu, fenomeno atmosferiko batek eraginda bezala. Aitzitik, interes eta erabaki politiko zehatzak daude gaur arte luzatu den arazoaren jatorrian.

1864an harresiak eraitsi ondoren, batez ere turismoa eta zerbitzuen sektorea hartu ziren kontuan hiria zabaltzeko eta handitzeko proiektuetan, eta erabaki horrek eragin zuzena izan zuen etxebizitzaren aferan. Turistifikazioaren eskutik gentrifikazioa agertu baitzen. Hiri-antolamendu berriak hiri-lurzoruaren erabilera espekulatiboa faboratu zuen, eta donostiarrek berehala nozitu zituzten ondorioak: desjabetzeak, behartutako lekualdaketak, abusuzko alokairu-igoerak, etxegabetzeak… 1920an, esaterako, Donostiako Liga de Inquilinos edo maizterren elkarteak ekitaldi bat egin zuen Arte Ederrak antzokian, eta erakundeei luzatutako eskaeren artean, udalari zuzendutakoa zinez da adierazgarria. Izan ere, eskura zituen bitarteko guztiak erabiliz, urtean zehar Donostian bizi zirenek behar bezalako bizitokirik ez zuten bitartean, etxebizitzen espekulazioa eta akaparamentua ekiditea eskatzen baitzioten.

Donostiako etxebizitzaren arazoa, beraz, ez da berria, baina azken urteotan izugarri areagotu da, benetako larrialdi bihurtu arte. Duela ehun urte alokairuko etxebizitza bat aurkitzea buruhaustea bazen donostiar askorentzat, gaur egun ia ezinezkoa da; ez alferrik, Gipuzkoako hiriburua Espainiako Estatuko hiririk garestiena da alokairuari dagokionean. Alokairuzko metro karratuak 16,33 euroko prezioa du Donostian, Madrilen eta Bartzelonaren gainetik, eta igotzen jarraitzen du. Baina, ikusi berri dugun bezala, prezioen gorakada hori ez da ausazkoa, ezta halabeharrezkoa ere. Gero eta ikerketa gehiagok azpimarratzen dute etxebizitza edo ostatu turistikoen fenomenoak zerikusi zuzena duela alokairuaren merkatuaren garestitzearekin. 2016tik 2021era alokairuko metro koadroaren prezioa 3,1 euro igo zen batez beste, PNV-PSOE gobernuak ostatu horiei buruzko araudia malgutu zuenean, hain zuzen ere. Eta aipatu berri dugun Arte Ederrak eraikina gaur Hilton hotela bilakatzear dela ikusteak, udal agintariek egoera bere horretan mantendu beste asmorik ez dutela adierazten du.

Hala ere, turismoari lotutako jarduera ekonomikoak ez du zertan lurzoruaren prezioaren igoera edo bizilagunak auzo jakin batzuetatik kanporatuak izatea, hots, gentrifikazioa eragin behar. Baina horretarako, lehenik eta behin, etxebizitza eskuragarria eta soziala behar bezala babestu eta sustatu behar da. Aldi berean, urgentziazkoa da alokairuaren prezioari muga jartzea. Besteak beste, alokairuko metro koadroaren prezio altua eta prezioen gaineko kontrol falta baitira Blackstone, Azora edo Testa Socimi bezalako inbertsio funtsak Donostian lur hartu izanaren arrazoi nagusia. Neurririk hartu ezean, Donostiak etengabe proiektatuko du kanpora etxebizitzarekin espekulatzea aparteko aberasbide bat den hiri baten irudia. Eta gaur egun 800dik gora etxebizitzetako biztanleak dira funts putre hauen esku-hartzearen ondorioz etxegabetuak izateko arriskuan daudenak, baina bihar askoz ere gehiago izan gaitezke.

Arazoa ez da halabeharrezkoa, baina ezta konponbide errazekoa ere. Ez gara inozoak. Begi-bistakoa da sistema kapitalista errotik aldatu ezean ez dela behin betiko soluzio posiblerik egongo. Baina hain da larria egoera, hainbesterainokoa eragiten duen etsipen eta frustrazioa, premiazkoa dela eskura ditugun bitarteko eta aukera guztiak baliatzea erakusteko aldaketa posible dela. Helburu horrekin aurkeztu ditugu etxebizitza larrialdiari erantzuteko bost urgentziak, gaur, orain, egingarriak direnak. Eta helburu horrekin bilduko gara datorren igandean, hilak 29, Garibai kalean.


Ikusi hemen argindarrak igandean, ekainaren 18an, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, merkeen 14:00etatik 15:00etara izanen da 0.05288 €/kWh eta garestien, berriz, 22:00etatik 23:00etara 0.17756 €/kWh


Xabier Etxeberria 'Txapi' herrian da dagoeneko

.Goizeko 02:50ak aldean iritsi da Azpeitira, eta harrera egin diote 70 bat lagunek, Orkatzen

Harrera ofiziala bihar, zapatua, Xoxoten egingo diote, preso eta iheslarien omenez antolatutako ekitaldiaren baitan


Jaurlaritzak 24 milioi jarriko ditu Aiaraldea ekonomikoki biziberritzeko

«Ekonomikoki kolpatutako» beste eskualde batzuetan ere antzeko planak gauzatuko dituzte: Bizkaiko Ezkerraldea-Meatzaldean eta Enkarterrin eta Gipuzkoako Oiartzualdean. Jaurlaritzak 180 milioiko funtsa sortu da horretarako.

Aiaraldea eskualdea ekonomikoki biziberritzeko plan bat onartu du astearte honetan Eusko Jaurlaritzako Gobernu Kontseiluak. Guztira 28,49 milioi euro jarriko dituzte erakunde publikoek; horietatik 24 milioi Eusko Jaurlaritzak jarriko ditu, eta 4,49, inplikatutako gainerako erakundeek. Plan horri esker, 33 jarduera abiaraziko dituzte, zortzi ardatzetan bilduta.

Bingen Zupiria Eusko Jaurlaritzako bozeramaileak prentsaurrekoan azaldu duenez, antzerako egitasmoak dituzte beste eskualde batzuetarako: Bizkaiko Ezkerraldea-Meatzaldearako eta Enkarterrirako eta Gipuzkoako Oiartzualderako. Guztira, 180 milioi euro aurreikusi ditu Eusko Jaurlaritzak, ezohiko funts batean.

Aiaraldeko egoera aztertzeko lantalde bat sortu zuten aurreko legealdian, EH Bilduren ekimenez. Eta talde horrek egindako txostena onartu zuen Eusko Legebiltzarrak azaroaren 25eko osoko bilkuran. Azterketa horren arabera, Aiaraldea eskualde «kolpatua» da ekonomikoki. Hortik abiatuta egin du plana Eusko Jaurlaritzak, Arabako eta Bizkaiko foru aldundiekin batera, eta eskualdeko udalen eta ekonomia, gizarte eta enpresa eragileen parte hartzearekin.

Egitasmoak zortzi ardatz hauen inguruan gauzatuko dira: industriaren modernizazioa eta industriarako lurzoruen eta eraikinen berreskurapena; nekazaritzako elikagaien sektorea; turismoaren eta merkataritzarena; kulturarena; enplegua eta lanbide heziketako proiektuak; etxebizitza sozialak; hirigintza; eta ingurumena eta mugikortasun iraunkorra.

Proiektuak koordinatzeaz arduratuko den eskualdeko talde eragile bat sortuko da. Ondoren, Jaurlaritzak eta Arabako eta Bizkaiko aldundiek behin betiko dokumentua aurkeztuko diete eskualdeko udalei. Proiektuak gauzatzeko epea hiru urtekoa izango da, 2022-2024 bitartean.


Egun osoko jai eguna egin dute Faktoriaren bigarren urteurrena ospatzeko

Asteburu bizia izan da honakoa Faktorian. Ostiral Willis Drummondek jo zuen Laudioko Industriaguneko pabiloian, eta larunbatean goizean goizetik ireki ziren berriro ateak, espazioaren II. urteurrena ospatzeko.

Hasteko, Aiaraldea Kooperatiba Elkartearen (Aiaraldea Ekintzen Faktoriaren atzean dagoen entitatearen) urteroko batzar nagusia egin zuten. Hitzordu hori kooperatibako bazkideei bideratuta zegoen, baina eguneko gainontzeko ekintzak jende orori irekiak egon ziren. Gauzak hala, hainbat lagun bertaratu ziren eguerdian haurrentzako ekintzez, bermut musikatuaz zein bazkariaz gozatzeko.

Bazkalostean, aldiz, musika izan zen protagonista nagusia. Ziriki eta Mirikik Diskotxantxaren emanaldi berria estreinatu zuten. Ondoren, karaoke akustikoan aritzeko aukera izan zuten bertaratutakoek, Asla musikariaren laguntzarekin. Bukatzeko, Erroka taldea igo zen oholtzara, eta elektrofolk doinu eta erritmoak baliatuta jarri zituen dantzan bertaratutako lagunak.


Zenbait bilera

CII proiektuak kaltetutakoen Plataforma Sorabillako zenbait bizilagunekin bildu zen larunbat honetan, aurrez aurre plataforma osatzeko arrazoien berri emateko eta motzera nahiz luzera dituen helburuak azaltzeko.

Era berean aurreko urteetan gertatutakoaren iritzi trukaketa eman zen, 2005 eta 2010 urteen artean saihesbidearen proiektuari dagokionean alde batetik, eta bestetik aurrera begira dituzten kezken inguruan. Giro onean joandako bilerari segida eman nahian beste batzuk egitekotan geldituziren, bileretara pertsona berriak batzeko asmoz, erlazioak errazteko eta informazioa trukatu eta iritziak kontrastatuz gehiengoaren interesak adosteko.

Bestalde, Larramendi ikastolako ikasleekin bilera bat egitekoak gara, beraiek hala eskatuta. N1 azpiegiturarako Gipuzkoako Foru Aldundiaren proiektu gaindimentsionamentuak sortutako ezinegona eta berarekin ekarriko lituzkeen osasunerako kalteak, bai akustiko zein atmosferikoak, aztoratu ditu ikastolako horretako ikasle gazteak. Aurrena informazioa jaso nahi dute, gero bere iritzia edukitzeko, obra hasi aurretik beraien irizpideak kontutan har ditzatela exijitzeko. Hainbesteko interesa erakutsi dutenez Plataformak dituen asmoak ezagutzeko, bertara joan eta ikasle guztiei irekia izango den batzarra egitea erabaki dugu.

NEGOZIAZIO BIZIAK MARTXAN

Azken asteetan zenbait bilera ezberdin, batzutan negoziazio izan direnak, egin ditu Plataformak bere helburuak aurrera ateratzeko behar diren baliabide ekonomikoak lortu ahal izateko. Helburu hauetako bat, ondorengoa da: ingurugiroa errespetatuko duen alternatiba bat definitu eta bultzatu, pertsonak errespetatuko dituena eta Hiri Antolamendurako Plangintza Orokorrean datozen helburuak gauzatuko dituena. Kontaktu hauek talde politikoekin eramaten ari gara, Gasteizen zein Madrilen, gure ahalegin handiena egitera behartzen gaituena baina ilusio handiz egiten duguna andoaindar guztientzat interes handiko baliabide ekonomikoak lortu ahal izatea ikaragarria bailitzake.

Ondorengo egunetan berri pozgarriak ematea espero dugu proiektu alternatibo bat zehazteko eta bultzatzeko baliabide ekonomikoak lortzeko martxan dauden negoziaketen inguruan.

Horretarako gai ezberdinetako zenbait adituen, bai bertakoak zein nazional eta internazioalak, parte-hartzea izango dugu eskuartean dauzkagun arazoei konponbide oso bat eman ahal izateko.

Gipuzkoako Foru Aldundiari dei egiten diogu Andoaingo Korporazioa zein udal teknikariak, arkitektoa eta ingurugiro teknikaria, aintzat har ditzan eta martxan jarri dituen prozedurak geldi ditzan. Horrela proiektu berri bat birpentsatu eta zehaztea ahalbidetuko litzateke, Hiri Antolamendurako Plangintza Orokorrean datozen helburuekin bat letorkeena. Andoaingo herritarren gehiengoari entzungor eginez eta akordioetara iristeko duda mudatan dauden arduradun politikoei eta beraien taldeei eskatzen dieguprest egon daitezela herritarrek aspalditik eskuratu nahi duten helbururako: osasunarentzat kaltegarriak diren eragileak desagerraraztea gure ingurutik, eta herriarentzat hain beharrezko diren garapen komertzial zein industrialerako hiri inguru atsegin bat lortzeko irtenbidea aurkitzea.


Kanoa jaitsiera

Behoria Garbia kanoa jaitsiera, Txokoaldetik Arraunetxera.

Informazioa eta txartelak: Begi Bistan.

Ordutegia: hiru txanda egongo dira.


Ordiziako mendizaleak mendiz mendi Orioraino

Tradizio handiko ohitura berreskuratu dute Ordiziako mendizaleek berriro ere, COVID-19 baldintzatutako iazko etenaren ondoren. Mendiz mendi, Orioraino oinez joatea, Aian atsedenaldia hartuta.


Emakumeen eskubideak aldarri, Aizarnazabalen

M8 elkarretaratzea Aizarnazabalen Jai giroan baina irmo aldarrikatu zituzten emakumeen eskubideak joan den larunbatean Aizarnazabalen, emakumeen nazioarteko egunaren harira. Eguerdian elkarretaratzea egin zuten berdintasunaren alde. Ondoren, triki poteoa eta babarrun jana izan zituzten. Gauean, berriz, erromeria izan zen plazan Izer eta Alabier trikitilariekin.


Azpeitiko kioskoaren eraberritze lanak bideoan

https://youtu.be/zsCCX_d6lWI


Ane Plazaola patinatzailearen erretratua

Ane Plazaola patinatzaileari ekaineko Maxixatzen aldizkarirako egindako 'Erretratua'.


'Lasterketa bat familia giroan' hitzaldia

Anaitasuna Mendi Bazkunak antolatutako Mendi Astearen baitan, Imanol Alesonek eta Ixaka Oñederrak 'Lasterketa bat familia giroan' hitzaldia eskainiko dute, Kultur Etxean. Pyrenees Stage Run 2018 lasterketari buruz hitz egingo dute, bigarren amaitu baitzuten.


III. Kafe Tertulia

Zentroan Plaza Etxeberri eraikinaren inguruko parte hartze dinamikarekin jarraituz pintxo tertulia egingo dute. Epe ertain eta luzean antolatu daitezkeen proiektuez hausnartuko dute bertaratzen direnek. Parte hartzeko izen emateak abenduaren 28a baino lehen egin beharko dira, herribizigune@gmail.com helbidean.


Nor da nor? Atariako azaleko protagonisten jokoa

Atariak 'Nor da nor' jokoa prestatu du, astekariko azaleko protagonistekin, eta parte hartzen dutenen artean, upategi batera bisita eta bazkaria zozkatuko dira.

Jokoan eta zozketan parte hartzeko, klikatu hemen.

Atariak 10 urte hauetan zehar, hainbat protagonista izan ditu argitaratutako azaletan. Oraingoan, Ataria astekariko azal batzuk aukeratu eta bertan ageri direnak nortzuk diren asmatzea proposatzen dizugu.

Gainera, jokoan parte hartzen dutenen artean, Errigorak bere 10 urteak ospatzeko prestatu duen sari berezia zozkatuko dugu: bi pertsonarentzat bisita eta bazkaria Lezaun Upategian (Lakar). Jokoan, Atariako irakurleek zein Atarikideek parte hartu dezakete.

Jokoan eta zozketan parte hartzeko, klikatu hemen.

Joko eta zozketarako oinarriak eta informazioa ondorengo lerroetan azalduko ditugu:

Zozketan izen-ematea Ataria.eus webgunean sortutako jokoan parte hartuta egingo da.

Upategira bisita eta bazkaria 2024ko otsailaren 25ean izango da. Garraioa irabazlearen kontu izango da.

Atarikide direnek, abizenarekin batera, bazkide zenbakia derrigorrez jarri beharko dute.

Parte hartzeko azken eguna: azaroaren 7a, asteartea, 23:59ean.

Hurrengo goizean irabazlearekin jarriko gara harremanetan, telefono edo e-mail bidez, sariduna dela adierazteko.

Azaroaren 9ko 13:00ak baino lehen ez badugu lortzen saridunarekin hitz egitea, beste saridun bat hautatuko da. Gehienez ere, hiru saiakera egingo dira.

Zozketan parte hartu ahal izateko, benetako izen-abizenak, telefono zenbakia eta e-maila jarri beharko dira. Eta parte hartzeko adinez nagusia izan beharko da.

Ez da datu okerrik edo faltsurik ematen dituztenen partaidetzarik onartuko. Hauek zuzenean zozketatik kanporatuak izango dira.

Pertsonako parte hartze bakarra onartuko da.

Erantzunak zuzenak edo okerrak izan, berdin hartuko da kontuan parte hartzea.

Saria ez da beste produkturen batekin edo diruz trukatuko, eta data ez da aldatuko.

Edozein zalantza izanez gero, jarri kontaktuan 943655695 edo ataria@ataria.eus –en.

Tolosaldeko Atariaren erabakiak eztabaidaezinak izango dira.

Animatu, hartu parte eta zorte on!


Progresioa

Musika estilo batzuk gustukoak ditudan bezala, jasan ezin ditudanak ere baditut. Gorrotatu ez, hitz hori beste gauza edo kausa batzuetarako gordetzen dut. Baina bai, ezin izan dut jasan, adibidez, musika latinoa –Enrique Iglesias, Ricky Martin, Maná, Despacito ditxosozkoa...–, heavya –lakaz betetako pop bigun eta baboso hori heavya ote da?– edota rock progresiboa, bere garaian rock sinfonikoa bezala ezagutzen zena.

Etxeko gazteena naiz, eta ohikoa den bezala, anai-arreben musika entzuten hasi eta hezi nintzen. Musikaz ideiarik ez nuen, eta Oskorri eta Benito Lertxundiren diskoetatik at zegoen (ia) guztia entzuten jarri nintzen. Bai, halako gauzak entzuten nituen umemoko bat nintzenean. Ingalaterran ditugun lehengusuek bidalitako kasete haiek onerako harritu ninduten, baina etxeko disko bilduman zeuden disko batzuk eztarrian kateatuta geratu zitzaizkidan. Yes taldearen diskoak, adibidez, behin eta berriz saiatuta ere ezin nituen amaitu: kantak ez ziren inoiz hasten/bukatzen, luzeak baino luzeagoak ziren. Ikusten da ordurako Ramonesen jarraitzailea nintzela, New Yorkeko taldea oraindik ezagutzen ez banuen ere. Emadazue 2-3 minutuko abesti bat, eta gorde itzazue sinfonia horiek zuentzako. Yes? No!

Urteekin gustuak aldatzen joaten dira –batzuen kasuan inoiz ez, eta hor segitzen dute “betiko” musika entzuten–, eta gaztetan jasaten ez nuen hura onartzeko gai naiz... batzuetan. Bale, musika kubatarra ondo dago, eta Buena Vista Social Cluben grabatutako CD hura gastatu egin nuen bere garaian; bai, Black Sabbathen gauza batzuk gustatzen zaizkit, baina Guns n’ Roses zuentzat gorde, mesedez. Rock progresiboarekin, baina, ezin dut, eta hori lagun bat dudala musika estilo hori maite ez, gurtu egiten duena. Ez du, bada, esaten 1977tik hona ez dela musika onik egin? Nola segitzen dut berekin trago batzuk hartzen? Johnny Ramonek entzungo balu...

Gauza da, eta honek beste zutabe baterako eman dezake, azken urte hauetan Youtubeko kanal batzuk ikusten hasi naizela, bereziki ordu txikietan, lo egin ezin dudanean, eta horien artean rock progresiboaren eta heavyaren jarraitzailea den estatubatuar batena dago. Egunero ez dakit zenbat bideo igotzen dituen, eta denak bi estilo horien ingurukoak dira. Zer egiten dudan nik bideo horiek ikusten? Aurpegia zuritzeko-edo, esan dezaket ingelesez direla, eta hizkuntza zertxobait praktikatzeko balio didala; ulertu eta dena egiten dut... hizkuntza, ez haren gustuak. Denborarekin eta bideoetan agertzen den jende xelebreari esker, dagoeneko kapaza naiz atzemateko zein diren rock progresiboko diskorik onenak eta kaskarrenak; azken kategorizazio horretan erantzuna erraza da: guztiak!

Hau esanda, banoa Eelsen disko berria entzutera.


'Gizaunka', El Mono Habitado

Gizaunka

Gizaunka oso pertsonaia bitxia da; txakur bihurtu den eta bere esperientziaz hitz egiten duen gizona da. Batzuetan jostari eta beste batzuetan sarkastiko, ez du zaunkarik egiten ezta hozka ere, besterik gabe azaldu egiten du mundua ikusteko duen modu berezia. Helduak. +16 urte


Arantzazuko erromesaldirako autobus txartelak

GIZARTEA // Udaletxean hartu behar dira irailaren 8ko Arantzazuko erromesaldirako autobus txartelak. Oinez joango direnak 07:30ean aterako dira Saturnino Telleriatik Udanara; Ama Birjinaren iturrian salda eta txorizoa banatuko dituzte. Meza 12:00etan da, eta 11:00etan aterako da autobusa Legazpitik. Aurten ez dago bazkaririk, eta itzulera 14:00etan izango da.


Gutxienez hamaika pertsona hil dira Quiton, ekaitz bortitzek eragindako lur-irristatze baten ondorioz

Quitoko alkatearen arabera, ekaitzak prezipitazio errekorra lortu zuen, metro koadroko 75 litrorekin. Ez da baztertzen biktima kopuruak gora egitea datozen orduetan.


Azaroaren 25aren harira hainbat ekitaldi izango dira datozen egunetan

Indarkeria matxistaren arloan kontzientzia sustatze aldera hainbat ekitaldi antolatu dituzte Udalak eta Aretxabaletako Mugimendu Feministak. Hala, Me quiere, no me hiere lana ekarriko du El Terral antzerki konpainiak, domekan (19:00).

Indarkeria matxista pairatzen duten hainbat pertsonaiaren bizitzaren berri emango du antzezlanak, tratu txarretatik onetara bidaia eginez, eta arreta jarriko dute bikote-harreman osasuntsuetan, errespetuan eta berdintasunean.

Eta eguenean, hilaren 24an, Zarata erakusketa eskainiko dute Arkupen (16:00-19:00). LGBTI+ kolektiboaren gaineko ikuspegia zabaltzea du helburu eta entzumenaren bidez hamar istorio ezagutu ahal izango dira.

Dokumentala eta solasaldia

Bestetik, eguaztenean, hilaren 23an, Coreografías de la transgresión dokumentala emango dute Arkupen (18:00); Lima eta Cusco hirietako (Peru) trans emakumeen errealitateak erakusten ditu horrek. Erdu talde feministak antolatu du eta filmaren ondoren solasaldia eta afari-merienda egingo dituzte.

Liburutegian txokoa

Indarkeria moten inguruan sentsibilizatu eta hausnartzeko "material interesgarriz" osatutako gune bat prestatu dute liburutegian; hilabetea bukatu artean izango da. Han daude, besteak beste: Stieg Larssom idazle suediarraren Los hombres que no amaban a las mujeres eta La chica que soñaba con una posilla y un bidón de gasolina eleberriak; Margaret Atwood kanadarraren Neskamearen ipuina; eta kontsulta-liburuak: adibidez, Victoria Noguerol psikologoaren Ataques sexuales. Filmak ere badaude: Fernando Leon de Aranoaren Princesas eta Helena Tabernaren Nagore dokumentala, esaterako.

Elkarretaratzea hilaren 25ean

Hilabetea bukatzeko, azaroaren 25erako, Mugimendu Feministak elkarretaratzea deitu du, Instituzioek ere emakumeok kolpatzen gaituzte! lelopean; 18:00etan izango da, Herriko Plazan. Migratzaileen erregulazioa eskatzeko sinadura bilketa egingo dute ekitaldiak iraun bitartean.


[EGITARAUA]: Luhartz, Oxabi, Añube, Hofe eta Dupla, besteak beste, Iurretako jaietan

Irailaren 10etik urriaren 1era Iurretako jaiak ospatuko dituzte. Musikari dagokionez, Luhartz, Oxabi, Añube, Hofe eta Dupla taldeen kontzertuak izango dira, besteak beste.

Irailak 10, domeka

10:30 XII BTT Ibilbidea Berezin

Irailak 15, barikua

17:00 San Migel Padel Txapelketa

Irailak 16, zapatua

9:00 - 19:00 Gertasport 10.urteurrena. Txapelketa Larrako zelaian, alebinak

11:00 - 14:30 Emakume sortzaileen azoka

17:00 San Migel Padel Txapelketa

Irailak 17, domeka

12:00 San Migel Padel Txapelketa, finalak

18:30 Patxi ta Konpainiarekin erromeria plazan

Irailak 21, eguna

18:00 Bingo tonbola eta txokolatada Askondon

Irailak 22, ostirala

17:00 Etxegoko irekieraren jaia

17:30 Pirritx, Porrotx eta Marimotots 'Urteak bete, abenturak bizi!' ikuskizuna plazan

Arratsaldean Tortila Txapelketa kaskoan

20:00 Tortilen aurkezpena Askondon

22:00 El Pacto Rock Band, Bruce Springsteen tributoa Askondon

Irailak 23, zapatua

8:00 Mendi martxa

18:00 Profesionalen pelota partiduak

20:00-21:00 DJ Paco musika Askondon. Dantzarako prest. Ume eta gazteentzako

21:00-23:00 DJ Paco musika Askondon. Dantzarako prest. Helduentzako

22:00-01:00 Beldur Barik Gunea plazan. 'Ez ezetza da - Eraso sexistarik ez!'

22:00 Rock kontzertuak: Añube, Hofe eta Dupla

Irailak 24, domeka

12:45 Bizkaiko Ingude Txapelketa frontoian

17:00-19:00 Ume eta gazteentzako jolasak Iurretako plazan

18:00 Giza proba desafioa Harriti (Arratia) - Iurreta

Irailak 28, eguena (San Migel bezpera)

12:00 Jaien hasiera montoitik. Ondoren kalejira herrian zehar Aburrecalles txaranga eta Bizkaiko Gaiteroak alaiturik

14:00 Jubilatuen bazkaria Askondoko karpan. Jarraian Uribesalgo soinujolearekin erromeria

14:30 Gazte bazkaria plazan

18:30 Ohiturazko Doniel-Atxa. Jarraian dantzarien azken entsaioa

22:00 Erromeria Altxa Porru

Irailak 29, barikua (San Migel eguna)

11:00 Dantzari eta agintarien kalejira Montoitik plazara

12:30 Dantza saioa

16:00 Abentura ekintzak Etxegon

18:30 Dantza saioa. Gorulari dantzaren 50. urteurrena

20:00 Kantu kantari Egundo I taldearekinplazan

21:00 Mariatxiak. Kalejira kaskoan zehar eta emanaldia Askondon

22:00 Bertso saioa: Unai Iturriaga, Maialen Lujanbio, Amets Arzallus, Nerea Ibarzabal, Joanes Illarregi eta Miren Amuriza. Gai jartzailea: Maite Berriozabal

00:00 Oxabi erromeria. Ondoren Pary&Tiza DJa

Irailak 30, zapatua (Mozorro Eguna: Hamarkada)

11:30 Perkusio tailerra (And Bolo)

12:30 Mozorro kalejira trikitilariak alaiturik

14:30 Bazkari herrikoia Askondoko karpan. Bazkal ostean Bingo musikatua

18:30 Zutik elektrotxaranga

21:00-22:00 Luhartz erromeria

22:00 Lekittoko deabruak. 'Soms diables, deabruak gara' ikuskizuna

00:00 Luhartz erromeria. Ondoren DJa

Urriak 1, domeka (Errosario eguna)

10:00-14:00 XXIII Nekazaritza eta Artisautza azoka Olaburun

11:00 Dantzari eta Agintarien kalejira Montoitik plazara

12:30 Dantza saioa. Ondoren Igel Txapelketa

17:00 Briska Txapelketa plazan. Saria: Arriaundi Egurrak emandako txapela

18:00 Dantza ikuskizuna. Iurretako dantzariak eta talde gonbidatua

Ondoren jaietako errifen zozketa

20:00 Herri afaria

20:30 Erromeria Lorratz taldearekin

22:00 Jaien amaiera ohiturazko bertsoak kantatuz


Jaurlaritzak 15.025 milioi euroko aurrekontu proiektua onartu du, iazko aurrekontua baino % 5,4 handiagoa

Mundu mailako ziurgabetasunak gora egin duen honetan, Aurrekontuak dira "zerbitzu publikoak mantentzeko eta hobetzeko euskarri eta bermatzaile", Azpiazu sailburuaren arabera.

Gobernu Kontseiluak 2024ko Euskal Autonomia Erkidegoko (EAE) aurrekontuen proiektua onartu du, 15.025,4 milioi eurokoa, hau da, iazko aurrekontua baino % 5,4 handiagoa izango da, 774,7 milioi euroko igoerarekin. Zerbitzu publikoak mantentzeko eta hobetzeko "euskarri" eta "bermatzaile" gisa planteatzen ditu Aurrekontuak Eusko Jaurlaritzak, "ziurgabetasun globalaren testuinguru honetan".

Gobernu Kontseiluaren osteko prentsaurrekoan, Pedro Azpiazu Eusko Jaurlaritzako Ekonomia eta Ogasun sailburuak gogora legegintzaldi honetako azken aurrekontu proiektua dela, eta mundu mailako ziurgabetasunek (pandemia, gerrak eta inflazio altua) gastu publikoa baldintzatuko dutela.

"Ziurgabetasun globalaren testuinguru honetan, aurrekontua gure zerbitzu publikoak mantentzeko eta hobetzeko euskarri eta bermatzaile bihurtzen da, pertsonekin, garapen ekonomikoarekin, enpleguarekin eta gure planetaren zaintzarekin konprometitutako etorkizuna eraikitzea helburu hartuta", gaineratu du.

Ziurgabetasunak ziurgabetasun, EAEko ekonomia aurten % 1,7 eta 2024an % 2,1 haziko dela aurreikusi du Eusko Jaurlaritzak. Euskal ekonomiaren hazkundea "moteldu" egingo bada ere, Europako ekonomiak baino nabarmen gehiago haziko dela adierazi du sailburuak.

Azpiazuk azaldu duenez, aurrekontu proiektua lau zutabetan oinarritzen da: pertsonak, planeta, oparotasuna eta autogobernua. "Apustu sendoa dira Euskadiko bizi kalitatea bermatzeko eta hobetzeko (Osakidetzan hazkunde handia izan da) eta haren garapen ekonomikoa eta enpleguaren sorrera sustatzeko", gehitu du.

Sailburuak emandako datuen arabera, EAEko 2024ko aurrekontu proiektuaren % 76 (10.934,4 milioi euro) gizarte politiketara bideratuko da, 653 milioi euroko igoerarekin. Aurrekontu igoerarik handiena izango duten sailak Osasuna eta Hezkuntza izango dira. Osasun Sailak izango du diru partidarik handiena (4.896,6 milioi euro) eta zenbateko horren % 79 Osakidetzara joango da. Jarraian, Hezkuntza eta Lurralde Plangintza, Etxebizitza eta Garraioak dira hazkunderik handiena izan dutenak, "hezkuntzako langileen eta etxebizitzako igoera handiagatik, hurrenez hurren".

Eusko Jaurlaritzak "apustu irmoa" egiten du inbertsio publikoaren alde, 2.000 milioi eurotik gorakoa izango baita (2023an baino % 13,5 gehiago). Halaber, I+G+Bra bideratutako aurrekontuak % 6,5eko igoera izango du, eta 700 milioi eurotik gora iritsiko da. 2021etik I+G+Bra bideratutako aurrekontua % 31 hazi da.

Aurrekontuen zati handi bat, 5.900 milioi euro, langile publikoen soldata ordaintzera bideratuko da. Iaztik, % 6,1 igo da diru partida hori, besteak beste, langile publikoen soldata % 2 igoko delako datorren urtean.

Urriaren 27an aurrekontuen proiektua Eusko Legebiltzarrean erregistratuko da, eta sailburuek agerraldia egingo dute azaroaren 6tik 8ra. Sailburuen agerraldien ostean, EH Bildurekin, Elkarrekin Podemos-IU eta PP-Cs alderdiekin balizko aliantzak lortzeko negoziazioen txanda irekiko da. Aurrekontu proiektua abenduaren 22an onartzea aurreikusita dago.

Azpiazuk onartu du "ez dela erraza" izango hauteskunde urtean beste alderdien babesa lortzea, baina uste du guztiek jakingo dutela "egoerak eskatzen duen mailan egoten".


Gaurtik aurrera, Eskola Kiroleko entrenamenduak baimentzen dituzte Araban eta Bizkaian

Arratsaldetik aurrera Eskola Kiroleko entrenamenduak baimenduta daude Bizkaian eta Araban. Ikastetxe gehienek ordea jarduera hauek atzeratzea erabaki dute.


Azelain Balleteko dantzariak eta Udal Musika Eskolako musikariak, saio bat


Jira-Birak hurrengo sasoirako talde berriak aurkeztuko ditu ostegunean

Jira-Bira txirrindularitza klubak Eulen-Nuuk taldearen aurkezpen ekitaldi ofiziala egingo du ostegunean Modelo aretoan. Bertan emango dituzte ezagutzera aurtengo denboraldian Aurtengo denboraldian Aurtengo denboraldian errepidean lasterka izango dituen txirrindulariak ezagutzera emateaz gain, finkatu dituzten erronken berri eman zuten.

Jira-Bira txirrindularitza klubak aurkezpen ekitaldia egingo dute ostegun honetan Modelo aretoan, 19:00etan. Berrikuntza gisa, sortu berri den emakume taldea aurkeztuko dute. Momentuz, bost txirrindularik osatzen dute taldea: Eli Thomas eta Eli Eizagirre zarauztarrak, Ainhoa Usandizaga aiarrak, Ohiane Ezpondak (Hernani) eta Paula Suarezek (Gasteiz).

Gizonezkoen taldean, berriz, hamasei txirrindulari arituko dira aurtengo lasterketetan, eta horietatik hamahiru izango dira 23 urtez azpikoak.

Ekitaldian Jaime Ugarte omenduko dute.


Pentsiodunen arabera, erakundeek euren «onurarako politikarik ez dute egin»

Hogeitamar lagunetik gora bildu ziren eguerdian Orioko plazan pentsio duinen alde aldarrikatzeko. LAB sindikatuak deituta, elkarretaratzea egin dute Gipuzkoako erretiratuek, eta Nafarroako, Gipuzkoako, Bizkaiako eta Arabako Foru Aldundiek daramaten politikekin euren "ezinegona eta gogaitasuna" azaldu dute.

Hemen eta Orain pentsio duinak lemapean, "hiritarrei dagozkien eskubideak" eskatu dituzte; besteak beste, "pentsio publikoak hobetu eta bermatu" behar direla azpimarratu dute.

Pentsiodunek salatu dute erakundee horiek "entzungor" egiten dietela beraien aldarrikapenei: "Hauetako bakar batek ere ez du gure herriko zaharren eta pentsiodunen onurako politikarik egin". Horien ustez, erakunde horiek "Madriletik ezarri ohi dituzten politiken kudeaketa eta gizarte-zerbitzuen esparruan murrizketak egitera mugatu dira". Hori hala, elkarretaratzean bildu direnek aldarrikatu dute "hilero deskontatzen dizkiguten kotizazioak eta jasotzen ditugun prestazioak bertan kontrolatu eta erabaki" behar direla.

Pentsio publikoez gain, desados agertu dira erakunde horiek zerga politikaren edota gizarte zerbitzuen alorretan egiten duten jarduerekin; hori hala, gizarte-zerbitzu publikoan "sarea sortzeko" beharra antzeman dute, "menpekotasun egoeran dauden pertsonen beharrez arduratzeko aurrekontu publikoen bidez onartzeko» edota «etxez etxeko laguntza zerbitzuak areagotzeko". Zerga politiken inguruan, berriz, Zerga Burujabetza lortzeko politikak ezartzea eskatu zuten pentsiodunek.

LABen arabera, pentsiodunen "erdia txirotasunaren azpitik" bizi da; izan ere, sindikatuak adierazi du pentsiodunen batez besteko pentsio 900 euro inguruan dagoela, eta lan-merkatuan lan egiten duten emakumeena 650-700 eurotakoa dela. Halaber, alarguntza-pentsioa 600 eurotara iristen ez dela azpimarratu dute.

Euskal Herriko Pentsionisten Plataformaren arabera, Gipuzkoako Foru Aldundiak politika fiskalen, zerbitzu sozial publiko sarearen, etxez etxeko zerbitzuen edota pentsioen bermearen inguruan "lan oso gutxi" egin du; horren aurrean, Markel Olano Gipuzkoako Ahaldun nagusiari eskatu diote "alde egin eta berea lekua hobeto egin duten pertsonei uztea, argi geratu baita berak eta bere alderdiak ez duela neurririk eman".


Donostiako hiri estiloa islatzen duen ‘Clima ideal’ udako kartelen erakusketa ikusgai dago

Mikel Lertxundi komisarioak Donostiako hiri estiloari buruzko udako kartelen Clima ideal erakusketa aurkeztu du San Telmo museoan, bihartik (uztailak 1) aurrera zabalik egongo dena. Erakusketan, XIX. mende amaieratik aurrera bildutako udako 253 pieza ikusgai daude, belaunaldi askotarikoko egileek egindakoak. Erakusketa urriaren 15era arte ikusgai egongo da, eta bisita gidatuak asteartero eta larunbatero izango dira, doan, goizez eta arratsaldez (10:30 eta 18:00).

Erakusketa honen bidez, hirian 1890eko hamarkadan, sortutako estiloa irudikatu nahi da. Hamabost urte luzez bildutako 253 piezen artean, kartelak, bozetoak, eskuorriak eta iragarkiak daude. Pieza guztiek bizitza laburra dute, udakoak baitira; gehienak kartelak dira, –erakusketaren %50 inguru–, udal artxibotik berreskuratu direnak edo kartelen egileen artxibo pertsonaletatik ateratakoak. Bilketa lanak 2008an hasi zituen Mikel Lertxundik, eta argazkilarien, maketatzaileen eta San Telmo museoaren laguntzaz, erakusketa hau egitearen ametsa lortu du Lertxundik: “Erakusketa oso garrantzitsua da”. San Telmoko bildumara pieza gehiago biltzeko beharra izan du. “Artea eta kultura oso lotuta daude Europako abangoardiarekin. Gainera, kartelek oso argi erakusten dute garai hartan garrantzitsua izan zena”, adierazi du Susana Sotok, San Telmo museoko koordinatzaileak.

Erakusketa zazpi gunetan banatuta dago, denak jarraian ikusi daitezkeenak. Donostia hiri modernoaren garapena ikusi daiteke lehenengo gunean, Turismo Nortasuna Eraikiz deiturikoa. Aurreneko karteletan zezenketak, kasinoa eta trena protagonistak dira. Bigarren espazioan, Ideiak Lehian, kartelen lehenengo lehiaketak irabazi zituzten kartelak eskaintzen dira: 1925, 1928, 1929 eta 1934 urteetakoak. Donostia betidanik turismorako hiria izan da, eta Jokoa eta Dibertsioa gunean Gran Casino Kursaalari buruzko kartel ugari topatu daitezke, jokoarekin oso lotutak daudenak.

Laugarren espazioa, Bertakoaren Aldarrikapena deiturikoa, kulturari buruzkoa da, bertako tradizioak abiapuntu gisa hartuta, hainbat kartel egin ziren musikaz eta dantzaz beteriko jai giroa irudikatzeko. Donostian kulturak sekulako indarra du, horren erakusle ditugu Jazzaldia eta Zinemaldia. Kasu honetan, Kultura eta Merkataritza gunean, jaialdi hauen eta beste jaialdi batzuen kartelak ikusi daitezke, urteekin desagertzen joan direnak.

Kirolak ere espazio berezia du erakusketan, Kirol Berriak izenekoa. Ibilgailu motordunak eta zirkuituak oso garrantzitsuak izan dira hiriarentzat, eta Real Automovil Klubak, bere 100. urteurrena ospatzearekin batera, kartel batzuk dohaintzan eman zizkion Lertxundiri, erakusketan jartzeko. Kontxako Bandera ere oso garrantzitsua da, hiriaren ikurretako bat baita, eta horri buruzko kartelak ere daude ikusgai.

Donostiatik harago, Gipuzkoako beste herrietako kartelak ere ikusi daitezke: Irungo Alardekoak, Eibarko industria eta armagintza fabriketakoak, eta Tolosa eta Zarautzeko turismo kartelak, besteak beste. Herrien publizitateak indar handia zuen, eta kartelak tresna baliagarria ziren kanpoko jendea erakartzeko.

Erakusketa doakoa da, eta irailetik aurrera, jarduera bereziak eta hitzaldiak eskainiko dituzte erakusketarekin lotutakoak. Asteartero bisita gidatuak egiteko aukera izango dute, goizean gazteleraz, eta arratsaldean euskaraz. Larunbatetan, aldiz, goizekoa euskaraz izango da, eta arratsaldekoa gazteleraz. Sarrera eskuratzeko museoaren webgunean izena eman beharko dute bertaratu nahi dutenek.


Musika eta mozorro festa Andoaingo kaleetan

Eguraldi bikainarekin, ospakizun betea izan zen inauteritakoa. Plaza ezberdinetan sakabanatu zen festa, eta nagusiki karrozek girotu zuten eguna. Hori bai, banaka, binaka eta taldeka oso mozorro politak ikus zitezkeen herriko kaleetan.


Iñaki Itoiz: “Gamesaren itxierak haserre bikoitza eragin du Agoitzen; langileek eta eskualdeak kezkatzen gaituzte"

Irati Bizirik herri plataformak protestak eginen ditu Agoitzen, Siemens Gamesaren itxiera salatzeko. Larunbatean manifestazioa antolatu dute, 19:00etan.

Siemens Gamesak Agoizko lantegia itxiko zuela iragarri eta berehala herri gisa erantzuteko batzarrera deitu zuen Irati Bizirik herri plataformak. Aurreko krisialdiak eskualdean eragin zuen egoera salatzeko sortu zen mugimendua eta orain berreskuratu dute. "Langabezia izugarri hazi zen, eta orain badirudi berdina geratuko dela", ohartarazi du Iñaki Itoizek Guardasola saioan.

Bihar informazio batzarra eta giza mosaikoa eginen dute Agoizko Merkatuko plazan, 19:00etan. Larunbaterako, berriz, manifestazioa antolatu dute. Gamesa lantegiaren sarreratik abiatuko dira manifestariak 19:00etan Agoizko udaletxeraino, 'Herriak bizirik nahi ditugu' lelopean.


Araba Euskaraz jaiari buruzko telebista saio berezia egingo du Aiaraldea Komunikabideak

Aiaraldea.eus atarian jarraitu ahalko da saioa zuzenean, 11:00etatik aurrera.

Araba Euskaraz jaiaren jarraipen berezia egingo du Aiaraldea Komunikabideak bihar. Eguneko ekintza guztien argazki eta bideoak sareratzeaz gain, zuzeneko programa berezia eskainiko du Lamuza plazatik zuzenean, 11:00etatik aurrera.

Platoa muntatuko du horretarako komunikabideak, plazan, eta bertatik igaroko dira jaiko protagonista ugari, saioan elkarrizketatuak izateko.


CAFek bere jardueraren zatirik handiena geldituko du gaurtik, garraiolarien grebaren ondorioz

Beasaingo eta Irungo lantokietako enpresa-batzordeak erabakia "neurrigabea" dela salatu du eta epaitegietara joko du geldialdiaren aurka.

Garraiolarien greba eragina izaten ari da Euskal Herriko enpresatan, eta CAF da horren adibideetako bat. Gaurtik aurrera, CAFek bere jardueraren zatirik handiena geldituko du garraiolarien grebaren ondorioz hornidura nahikorik gabe geratu delako. Egoerak hobera egiten ez baldin badu, litekeena da geldialdia martxoaren 29ra arte luzatzea.

Geldialdiak Beasaingo eta Irungo lantokietan izango du eragina, trenak eta bagoiak muntatzeko sekzioetan.

Konpainiaren arabera, "lantaldearen zati handi bati" eragingo dio etenaldiak, eta beharginek ordu horiek berreskuratu egin beharko dituzte aurrerago.

CAFeko enpresa-batzordeak epaitegietara joko du geldialdiaren aurka

Ekoizpena gelditzeko erabakiaren aurka egingo du CAFeko enpresa-batzordeak, "neurriz kanpokoa" dela iritzita.

Beasaingo eta Irungo lantegietako batzordeak erabakiarekin "erabateko desadostasuna" agertu du agiri batean; izan ere, "enpresak argudiatutako material faltaren benetako eragina ezin dute egiaztatu".

Langileen ordezkariek azpimarratu dutenez, "material eskasiak zein arlori edo behargini eragiten dion benetan egiaztatzerik ez dago", eta zuzendaritzak, lanpostu zehatzetan neurriak hartu beharrean, neurri orokor bat aplikatzea erabaki du, "langile guztiei eraginez".

"Gehiegizko neurria mahai gainean jarri du zuzendaritzak, egoeraren pisua langileen sorbaldan soilik kargatuz", erantsi du enpresa-batzordeak.


"Herniotik behera asko sufritu dut"

Hasierako partean gozatu egin zuen Hassan Ait Chaouk (4.12.03). Azkenean hirugarren iritsi zen helmugara.


Liburutegiek eduki sortzaile gisa egiten duten lana aztertuko dute Liburutegien Egunean

Hamaikagarren urtez jarraian, Donostia Kulturako Liburutegi Zerbitzuak, Koldo Mitxelena Kulturuneko Liburutegiak eta Medialab Tabakalerak bat egin dute liburutegien bilakaera bultzatuko duten ideien eta esperientzien trukea sustatzeko. Edizio honetan, hiru erakundeek, liburutegiek edukiak sortzeko duten gaitasuna aztertuko dute.

Jardueren programazioa urriaren 22an, 19:00etan, hasiko da Tabakaleran, Joaquim Jorda eta Nuria Villazan zuzendarien Mones com la Becky film dokumentalaren emanaldiarekin.

Urriaren 24an, 09:00etan, Medialab Tabakalera lan jardunaldi baten topagunea izango da, jendearentzat irekia, eta elkarlaneko artxibo, hedapen eta sorkuntza ereduen inguruan lan egingo dute. Jardunaldian hiru liburuzain adituk hartuko dute parte: Oskar Hernandez, Bartzelonako Unibertsitate Autonomoaren hemeroteka orokorraren kudeatzaileak; Alicia Selles, Artxibistika, Bibliotekonomia, Dokumentazio eta Museistika Elkarteen Espainiako Federazioaren presidente ohiak; eta Alicia Rey, Huescako Udalaren Liburutegi Koordinaziorako Zerbitzuaren arduradunak. Saio honetarako izen-ematea urriaren 15era arte egongo da zabalik hiru erakunde antolatzaileen web orrietan.

Urriaren 24ko jardunaldiari amaiera emateko, Maria Zaragoza idazleak, 2022ko Azorin eleberri saria jaso duenak, Udal Liburutegi Nagusian (San Jeronimo kalea) parte hartuko du La biblioteca del fuego liburuaren inguruko literatur solasaldi batean, 19:00etan.


Txagorritxuko erizainek protesta egin dute, Osakidetzak larrialdietako ebakuntzetan egingo duen murrizketagatik

ESK sindikatuak salatu du Osakidetzak «bere kasa» hartu duela erabakia, eta elkarretaratzea egin dute gaur goizean, Txagorritxuko ate nagusian.

Arabako ESI erakunde sanitario integratuko erizainak Arabako Unibertsitate Ospitalearen sarreran bildu dira gaur goizean, Osakidetzak gaueko ebakuntza zerbitzuan egingo duen «langile murrizketa» salatzeko. Gaueko larrialdietako ebakuntza geletan erizain taldeak bitik batera jaitsiko ditu osasun zerbitzuak, eta horrek piztu du langileen haserrea.

Txagorritxu eta Santiago ospitaleen larrialdi zerbitzuak bateratu direlako egingo du «murrizketa» hori Osakidetzak, baina, erizain batek azaldu duenez —ez du izena eman nahi izan—, langileen lan baldintzak aldatzeko «aprobetxatu» dute bateratzea: «Osakidetzak ez du gure iritzia jaso, ez egutegiak egiteko, ez lan egiteko modua zehazteko». Erabakiak «bere kasa» hartu izana leporatu diote ESK sindikatuak eta langileek, hain zuzen.

Langileen kezka nagusia da Arabako biztanleei «estaldura nahikoa» ez ematea. Gasteizen eta Araban lan egiteaz gain, gertuko eskualdeetara ere —Miranda, Debagoiena edo Logroño— joaten dira erizain asko, eta horrek are kezkagarriago egiten du «neurri murriztailea».

«Pazienteen segurtasunak» asko kezkatzen ditu langileak: «Larrialdizko ebakuntza gehienak hil ala bizikoak dira, eta, langile gutxiago izanda, horrek ardura handia jartzen du gure gain; estres handia eragiten digu».

Aldaketak azarotik aurrera egingo dira, baina erizainek espero dute «arazoa hura iritsi baino lehen» konpontzea. Horretarako, egunero bilduko dira Txagorritxuko ate nagusian, goizean eta eguerdian, Osakidetzak hartutako erabakia indargabetu arte. Ospitaleko gainerako langileak haiekin bat egitera deitu dituzte.


Tolosaldea IKT igeriketa taldeak Tri Kanpusa antolatu du udarako

Ekainaren 26tik uztailaren 28ra bitarte izango da, 7 eta 13 urte bitarteko haurrentzat. Tolosa inguruko natur gune desberdinetan egingo dituzte jarduerak.

Tolosaldea IKT igeriketa taldeak, beste urte batez, Tri Kanpusa triatloi campusa antolatu du udarako. 7 eta 13 urte bitarteko haurrentzat izango da eta triatloiaren oinarriak landuko dituzte, hala nola, bizikleta gaineko abileziak, ur jolasak, trantsizioak, mendi irteera eta triatloi txikiak. Tolosa inguruko natur gune desberdinetan egingo dituzte jarduerak.

2023ko kanpaina ekainaren 26tik uztailaren 28ra bitarte luzatuko da, eta 5 asteko txandatan antolatuko dute, parte hartzaile bakoitzak hobekien datorkion formatuan izena eman dezan. 9:00etatik 13:00etara izango dira saioak. «Tolosako nahiz inguruko herrietako haurrek aukera ederra izango dute kirola eginez gozatzeko», azaldu dute. Prezioari dagokionez, astebeteko txandan izena ematen dutenek 64 euro ordaindu beharko dute; bi asteko txandan izena ematen dutenek, berriz, 110 euro.

Izena eman edo ikastaroen inguruko informazio osagarria jaso nahi dutenek mezu bat bidali behar dute teknikariak@tolosaldeaikt.eus helbide elektronikora, edo bestela, 688 807 405 telefono zenbakira deitu behar dute. «Dugun egoera ikusita, ez dakigu Usabal kiroldegian sartzeko aukerarik izango dugun, baina kiroldegiarekin edo gabe martxan jarraituko dugu!», esan dute igeriketa taldeko ordezkariek.


Noten mugetatik aske abestea

Marie Hirigoienek Kanterrin azaldu du kantatzeko era berezi bat izan dela Ipar Euskal Herrian XX. mendean, eredu estandarra baino askeagoa, eta baloratu beharrekoa.


ETORKIZUNEKO BANKUA, ORAINEAN ARAZO

Digitalizazioak bultzatuta, eraldaketa prozesu betean dago bankuen sistema, eta, horren ondorioz, bat egiteak, bulegoen itxierak eta kaleratzeak ugaritzen ari dira, besteak beste. Bezeroen salaketak eta kexak ere ugaritu egin dira.


Kuadrilla andanak bete zuen atzo Alde Zaharra

Ohikoan baino kuadrilla gehiagok hartu zuten atzo Artziniegako Alde Zaharra. Horrela, adin ugariko herritarrek aukera baliatu zuten elkarrekin afaltzeko eta jaiak girotzeko. La Regaliz taldeak eta Kresala erromeriak hartu zuten oholtza plazan, Otegiren kontzertuaren ostean.


'Transexualitatea haur eta nerabeetan' hitzaldia

Naizen elkarteak eskainiko du, Azkoitiko Udaleko Gazteria Zerbitzuak antolatuta.